title: Edo-kausi

text: Kuten Hideyoshi, Ieyasu kannusti ulkomaan kauppaa, mutta oli myös epäluuloinen ulkomaalaisia kohtaan. Hän tahtoi tehdä Edosta pääsataman, mutta kuultuaan eurooppalaisten pitävän Kyūshūn satamista ja Kiinan hylättyä suunnitelmat virallisesta kaupasta, hän siirtyi kontrolloimaan olemassa olevaa kauppaa ja salli vain tiettyjen satamien käsitellä tiettyjä tuotteita. Edo-kauden alkuun osuu Nanban-kaupan kauden viimeiset vuodet, joiden aikana vuorovaikutus eurooppalaisten kanssa oli kiihkeää sekä taloudellisesti että uskonnollisesti. Edo-kauden alussa Japani rakennutti ensimmäiset valtamerenkäyntiin sopivat länsimaalais-tyyliset sotalaivansa, kuten San Juan Bautista, 500-tonnisen galeoni tyyppisen laivan, jossa japanilainen Hasekura Tsunenagan johtama lähetystö matkasi ensin Amerikkoihin ja myöhemmin Eurooppaan. "Bakufu" toimeksiantoi noin 350 punaisen sinetin laivan, kolmemastoisen ja aseistetun laivan teon. Laivoja oli tarkoitus käyttää aasialaiseen kaupankäyntiin. Japanilaiset seikkailijat, kuten Yamada Nagamasa käyttivät näitä aluksia ympäri Aasian.


title: Edo-kausi

text: "Kristitty ongelma" oli Kyūshūn kristittyjen daimioiden sekä heidän eurooppalaisten kanssa käymänsä kaupan kontrollointi. Vuoteen 1612 saavuttaessa shōgunin palkollisten ja Tokugawan mailla asuvien oli käsketty luopua kristinuskosta. Lisää rajoituksia tuli vuonna 1616 (ulkomaisen kaupankäynnin rajoittaminen Nagasakiin ja Hiradoon, joka on saari Kyūshūsta koilliseen), 1622 (120 lähetyssaarnaajan ja käännynnäisen teloitus), 1624 (espanjalaisten karkotus) ja 1629 (tuhansien kristittyjen teloitukset). Vuoden 1635 suljetun maan käsky kielsi ketään japanilaista lähtemästä Japanista ja lähteneitä koskaan palaamasta. Vuonna 1636 hollantilaiset rajoitettiin Dejimaan, pienelle keinotekoiselle saarelle, joka täten ei ollut todellista japanilaista maaperää, Nagasakin satamassa.


title: Edo-kausi

text: Shōgunaatti piti katolilaisia erittäin häiriötä aiheuttavina tekijöinä, mikä aiheutti katolilaisten vainon. Vuosina 1637–38 käytiin Shimabaran kapina, missä tyytymättömät katolilaiset samurait ja talonpojat kapinoivat bakufua vastaan, ja Edo kutsui hollantilaiset alukset pommittamaan kapinallisten tukikohtaa. Tapahtuma merkitsi kristillisen liikehdinnän loppua, vaikkakin jotkut katoliset kristityt selviytyivät maan alla, niin kutsuttuina Kakure Kirishitanina.


title: Edo-kausi

text: Pian tämän jälkeen, portugalilaiset karkotettiin lopullisesti maasta, heidän lähettiläänsä teloitettiin ja kaikki kansalaiset käskettiin rekisteröitymään buddhalaisessa tai šintolaisessa temppelissä. Hollantilaiset ja kiinalaiset rajoitettiin Dejiman saarelle ja erityiseen Nagasakin kaupunginosaan. Joidenkin syrjäisten daimioiden Korean ja Ryūkyū-saarien kanssa harjoittamaa kaupankäyntiä lukuun ottamatta, olivat kaikki länsimaiset kontaktit vuoteen 1641 mennessä rajoitettu sakokun nojalla Nagasakiin.


title: Edo-kausi

text: 1650 mennessä kristinusko oli melkein kokonaan hävitetty Japanista ja ulkopuolinen poliittinen, taloudellinen ja uskonnollinen vaikutus Japaniin oli erittäin rajoitettu. Seuranneen ajanjakson aikana ainoastaan Kiinalla ja Hollannin Itä-Intian kauppakomppanialla oli oikeus vierailla Japanissa kaupankäynnin merkeissä ja silloinkin he olivat rajoitettu Dejiman satamaan Nagasakissa. Muut Japanin rannoille saapuvat eurooppalaiset teloitettiin ilman oikeudenkäyntiä.


title: Edo-kausi

text: Historioitsijat kutsuvat kehittynyttä poliittista järjestelmää bakuhaniksi. Sana tulee termien bakufu ja han, joka tarkoittaa feodaaliklaania tai feodaalialuetta, yhdistämisestä. Sana kuvaa kauden hallintoa ja yhteiskuntaa. Bakuhanissa kansallinen valta kuului shōgunille ja alueellinen valta daimiolle. Systeemi loi uuden yhtenäisyyden feodaaliseen rakenteeseen, jolla oli yhä suurempi byrokratia hajautetun ja keskushallinnon viranomaisten johtamiseen. Tokugawat vahvistuivat ensimmäisen hallintovuosisatansa aikana: maan uudelleen jako antoi heille melkein 7 miljoonaa kokua, tärkeimpien kaupunkien hallinnan sekä maan verotusjärjestelmän, jotka toivat heille huomattavat tulot.


title: Edo-kausi

text: Tokugawat eivät ainoastaan lujittaneet valtaansa uudelleen yhdistettyyn Japaniin, vaan heillä oli ennennäkemätön valta myös keisariin, hoviin, kaikkiin daimioihin sekä uskonnollisiin yhteisöihin. Keisaria pidettiin ylimpänä poliittisena oikeutuksena näennäisesti keisarillisen perheen vasallina toimivalle shōgunille. Tokugawat auttoivat keisarillista perhettä saavuttamaan entisen loistonsa uudelleenrakentamalla sen palatsit ja luovuttamalla sille uusia maita. Taatakseen läheiset suhteet keisarilliseen perheeseen, Ieyasun pojan tytär Tokugawa Masako naitettiin keisarille 1620.


title: Edo-kausi

text: Daimioiden useat luokat täydensivät feodaalihierarkiaa. Lähimpänä Tokugawia olivat shinpanit eli "sukua olevat suvut", joihin kuuluivat 23 daimiota Tokugawan maiden reunalla. Nämä daimiot olivat suoraan sukua Ieyasulle. Shinpanilla oli lähinnä kunnia-arvonimiä ja neuvonantajan virkoja bakufussa. Toisena hierarkiassa olivat "fudait" eli suvut, jotka olivat saaneet maita Tokugawien maiden läheltä palkkioksi uskollisesta palveluksestaan. 1700-luvulle tultaessa tällaisia pienempiä, suurimmillaan 250 000 kokua olevia "haneja" hallitsi 145 fudaita. Tärkeimmissä bakufun virastoissa työskenteli suuremmaksi osaksi fudai luokan jäseniä. 97 hania muodostivat kolmannen ryhmän "tozaman" (ulkopuoliset vasallit), jotka olivat entisiä Tokugawan vastustajia tai uusia liittolaisia. Tozamat sijaitsivat lähinnä saariston ulkoreunoilla ja yhteensä heidän hallinnassaan oli melkein 10 miljoonaa "kokua" tuottavaa maata. Koska tozamamiin luotettiin vähiten daimioista, heitä kohdeltiin varoen ja anteliaasti, vaikkakin pois suljettiin hallituksen tärkeimmistä viroista.


title: Edo-kausi

text: Daimio-sukujen hallitsemiseksi säädettiin lait. Lait kattoivat henkilökohtaisen käytöksen, avioliiton, pukeutumisen sekä sallitun aseistuksen ja sotajoukkojen määrän, valtameripurjehdukseen sopivien laivojen sekä kristinuskon kieltämisen sekä tiluksien (han) linnojen määrän rajoittamisen yhteen. "Sankin kōtaina" tunnetun järjestelmän mukaan heidän perheidensä tuli asua Edossa ja daimioiden itsensä täytyi vuoden välein muuttaa Edon ja provinssinsa () välillä. Edoa lähellä olleet daimiot joutuivat muuttamaan puolivuosittain. Lait myös määrittelivät bakufun säädöksien olevan kansallisia lakeja. Vaikka daimioita ei sinänsä verotettu, heiltä säännöllisesti vaadittiin osallistumista armeijan ja logistiikan tukemiseen sekä julkisten töiden, kuten linnojen, teiden, siltojen ja palatsien, rakentamiseen. Useat säännökset ja veronkannot eivät vain vahvistaneet Tokugawaa, mutta myös heikensivät daimioiden varallisuutta heikentäen näiden keskushallinnolle muodostavaa uhkaa. "Hanit", jotka olivat aikaisemmin sotilaallisesti keskittyneitä alueita, muodostuivat paikallishallinnon yksiköiksi. Daimioilla oli täysi hallinta omaan alueeseensa ja monimutkainen järjestelmä palkollisia, byrokraatteja ja tavallisia ihmisiä. Uskollisuus juurrettiin uskonnollisista perustoista, vaikkakin Nobunaga ja Hideyoshi olivat heikentäneet sitä, läpi useiden hallintamekanismien.


title: Edo-kausi

text: Vastikään perustetun Tokugawa hallinnon ensimmäinen päämäärä oli rauhoittaa pitkien sisäisten konfliktien runnoma maa. Uuden hallinnon luoma kungfutselaiseen yhteiskuntajärjestyksen perustuva vallan tasapaino kesti (melko) vakaana seuraavat 250 vuotta. Suurin osa samuraista menetti maaomaisuutensa, kun kaikki maan omistukset keskitettiin noin 300 daimiolle. Samuraille annettiin vaihtoehdoiksi luopua miekastaan ja ryhtyä talonpojiksi tai muuttaa feodaaliherransa kaupunkiin ja ryhtyä palkolliseksi. Vain muutamat maasamurait säilyivät pohjoisen rajaprovinsseissa tai suoraan shōgunin alaisuudessa. Näitä niin kutsuttuja hatamotoja oli 5 000.


title: Edo-kausi

text: Yksilöllä ei ollut laillisia oikeuksia Tokugawa-kauden Japanissa. Perhe oli pienin oikeussubjekti ja perheen statuksen ja etuoikeuksien vaaliminen oli erittäin tärkeää kaikilla yhteiskuntaluokilla. Yhteiskunta jaettiin neljään luokkaan: samuraihin, joita vuonna 1700 oli noin 6–7 prosenttia 30 miljoonan väestöstä, talonpoikiin (yli 80% väestöstä), käsityöläisiin sekä kauppiaisiin. Vain talonpojat asuivat maalla. Muu väestö asui daimioiden linnojen ympärille kehittyneissä kaupungeissa, jokainen tiukasti omalla alueellaan. Alimman luokan muodostivat kauppiaat, koska heidän ei katsottu tuottavan mitään. Järjestelmän ulkopuolelle jäi muutama ryhmä: hoviväki ("kuge"), papit, lääkärit sekä luokkien ulkopuoliset. Kioton keisarillisen hovin jälkeläisistä muodostuva kuge saavutti sotaa edeltäneen loistonsa, mutta ei juurikaan minkäänlaista poliittista vaikutusvaltaa.


title: Edo-kausi

text: Kauppiaiden alapuolella olivat niin kutsutut etat ja "hinin'it", joiden ammatit rikkoivat buddhalaisia tabuja. Etat olivat teurastajia, nahkureita sekä haudankaivajia. Hinit olivat kaupunginvartioita, katusiivoojia sekä teloittajia. Toisen ryhmän muodostivat viihdyttäjät sekä prostituoidut. Sana eta tarkoittaa likaista ja hinin epäinhimillistä. Sanat heijastavat muiden luokkien käsitystä siitä, etteivät etat tai hininit olleet edes ihmisiä. Joskus "eta"-kylät jätettiin virallisista kartoista pois.


title: Edo-kausi

text: Yleistyneet uuskungfutselaisuuden sovellukset myötävaikuttivat sosiaalisen ja poliittisen järjestäytymisen siirtymiseen feodaalinormeista luokka- ja suurryhmäorientoituneihin käytäntöihin. Laillisuusperiaate vähitellen korvasi kansan tai kungfutselaisen miehen hallintaoikeuden. Uusia lakeja kehitettiin ja perustettiin uudet hallinnolliset käytännöt. Uusi teoria hallinnosta ja uusi näkemys yhteiskunnasta ilmestyivät oikeuttamaan bakufun laajemman hallinnon. Jokaisella ihmisellä oli oma erityinen paikkansa yhteiskunnassa ja hänen odotettiin tekevän työtä elämäntehtävänsä eteen. Ne joille oli annettu tehtäväksi johtaa, oli johdettava ihmisiä hyväntahtoisesti. Hallitus oli kaikkivoipa, mutta vastuuntuntoinen ja humaani. Vaikkakin luokkajärjestelmään oli vaikuttanut uuskungfutselaisuus, se ei ollut täydellinen kopio siitä. Kiinalaisessa mallissa sotilaat ja papisto olivat hierarkian pohjalla, mutta Japanissa jotkut näiden luokkien jäsenistä muodostivat hallitsevan eliitin.


title: Edo-kausi

text: Tokugawa-kauden taloudelliseen kehitykseen kuuluivat kaupungistuminen, tuotteiden kasvanut laivaliikenne, huomattavaa valtion sisäisen ja alun perin myös ulkomaisen kaupan kasvu sekä kaupan ja käsityöteollisuuden ero. Rakennustuotanto, pankit sekä kauppiaiden yhdistykset kukoistivat. Han-viranomaiset valvoivat yhä suuremmissa määrin kasvavaa maataloustuotantoa ja maalaisten käsitöiden leviämistä. 1700-luvun puolivälissä, Edon asukasluku oli ylittänyt miljoonan ja sekä Osakassa että Kiotossa oli kummassakin yli 400 000 asukasta. Myös moni muu linnan ympärille kehittynyt kaupunki kasvoi. Osakasta ja Kiotosta kehittyi kiireisiä kaupan ja käsitöiden tuotannon keskuksia Edon ollessa ruoan ja välttämättömien urbaanien kuluttajatuotteiden keskus. Riisi oli talouden pohja, koska daimiot keräsivät talonpoikien verot riisinä. Riisi myytiin fudasashi-markkinoilla Edossa. Saadakseen rahaa, daimiot myivät termiineillä riisiä, jota ei ollut vielä korjattu.


title: Edo-kausi

text: Huolimatta yrityksistä rajoittaa omaisuutta ja osaksi poikkeuksellisen rauhan ajan, kaupunkilaisten ja maalaisten tavanomainen ansiotaso kasvoi huomattavasti Tokugawa-kaudella. Kehittynyt viljelytekniikkaa, liikennettä, asumista ja viihdettä oli saatavilla, kuten enemmän vapaa-aikaa, ainakin kaupunkilaisille. Lukutaito oli esiteolliselle yhteiskunnalle korkea ja kulttuuriset arvot määriteltiin uudelleen ja levitettiin samurai- ja "chōnin"-luokkien joukossa. Vaikka killat muodostuivat uudelleen, ne eivät kyenneet rajoittamaan taloudellisia aktiviteetteja ja kaupankäynti levisi ja rahatalous kehittyi. Vaikka hallitus rajoitti kauppiaita raskaasti ja piti heitä tuottamattomina ja koronkiskureina, olivat samurait, jotka vähitellen olivat eronneet siteistään maaseudulle, erittäin riippuvaisia kauppiaista ja artesaaneista kulutustavaroiden, taiteellisten mielenkiintojen ja lainojen muodossa. Tällä tavalla "chōnin"-sotilasluokan viekas kumous tapahtui.


title: Edo-kausi

text: Shōgunin yrittäjäluokalle säätämät poliittiset rajoitukset nostattivat vastustusta. Hallituksen ihanne maatalousyhteiskunnasta ei kohdannut taloudellisen levinneisyyden todellista tilannetta. Hallinnon valtava byrokratia oli kehittynyt, mutta pysähtynyt koska se oli ristiriidassa uuden ja kehittyvän sosiaalisen järjestyksen kanssa. Tilannetta pahensi väestön huomattava kasvu Tokugawa-kauden ensimmäisellä puoliskolla. Vaikka laajuus ja kasvunopeudet ovat epävarmoja, vuonna 1721, jolloin ensimmäinen koko maan kattava väestönlaskenta suoritettiin, oli ainakin 26 miljoona aatelitonta henkilöä ja 4 miljoonaa samuraiperheiden jäsentä ja palvelijaa. Kuivuus sekä sitä seuranneet satojen epäonnistumiset ja nälänhätä aiheuttivat kaksikymmentä suurta nälänhätää vuosien 1675 ja 1837 välillä. Maanviljelijöiden levottomuus kasvoi ja 1700-luvun lopussa, suuret mielenosoitukset veroja ja ruokapulaa vastaan olivat yleisiä. Hiljattain maattomiksi joutuneet perheet ryhtyivät torppareiksi, kun taas syrjäytetyt köyhät maalaiset muuttivat kaupunkeihin. Vauraiden perheiden varakkuuden huvetessa, muut siirtyivät keräämän maata ja uusi, varakas maata viljelevä luokka muodostui. Ihmiset, jotka hyötyivät monipuolistivat tuotantoa ja palkkasivat työläisiä, muiden jäädessä tyytymättömiksi. Monet samurait kokivat kovia ja joutuivat tekemään käsitöitä ja palkkatöitä kauppiaille.


title: Edo-kausi

text: Edo-kauden aikana Japani tutki yhä suuremmissa määrin länsimaisia tieteitä ja tekniikoita. Näitä kutsuttiin yleisesti nimellä rangaku, kirjaimellisesti "hollantilaiset opinnot", joita saatiin hollantilaisilta kauppiailta Dejimassa. Tutkimuksen pääasiallisia aihealueita olivat muun muassa maantieto, lääketiede, luonnontieteet, tähtitiede, taide, kielet, fyysiset tieteet kuten sähköisen ilmiön tutkimus ja mekaaniset tieteet, kuten japanilaisten kellojen kehitys osoittaa.


title: Edo-kausi

text: Vaikka Japani pystyi hankkimaan ja jalostamaan monenlaista tieteellistä tietoa, lännen nopea teollistuminen 1700-luvulla loi ensimmäistä kertaa Japanin ja lännen välille materiaalisen kuilun sekä teknologian että armeijoiden välille. Ennen Edo-kautta lännen ja Japanin välillä ei ollut tällaista kuilua. Kuilu pakotti lopulta Tokugawan hallinnon luopumaan eristäytymisestä sekä edesauttoi Tokugawan hallinnon loppua.


title: Edo-kausi

text: Armeija ja laivasto modernisoitiin. Vuonna 1855 Nagasakiin perustettiin merisotakoulu. Koulun oppilaita lähetettiin ulkomaisiin merisotakouluihin useiksi vuosiksi, mikä aloitti tulevien johtajien, kuten amiraali Enomoto, perinteen koulutuksen hankkimisesta ulkomailta. Tokugawa-shōgunaatin lopussa vuonna 1867, shōgunaatin japanilaisella laivastolla oli jo kahdeksan länsimaalaistyylistä sotahöyrylaivaa


title: Edo-kausi

text: Kukoistava uuskungfutselaisuus oli suurin henkinen kehitys Tokugawa-kaudella. Buddhalaiset papit olivat pitäneet kungfutselaiset opinnot toiminnassa, mutta Tokugawa-kaudella kungfutselaisuus nousi pinnalle. Tämä ajatusmalli kasvatti maallista katsontakantaa ihmisen ja yhteisön suhteisiin. Uuskungfutselaisuuden eettinen humanismi, rationalismi ja historiallinen perspektiivi miellytti virkamiesluokkaa. 1600-luvun puoliväliin tultaessa, uuskungfutselaisuus oli Japanin hallitseva juridinen filosofia ja oli suoraan osallisena etnosentrisen kokugaku-koulukunnan kehitykseen.


title: Edo-kausi

text: Buddhalaisuus ja šinto olivat edelleen tärkeitä Tokugawa-kauden Japanissa. Buddhalaisuus ja uuskungfutselaisuus toimivat sosiaalisen käyttäytymisen standardeina. Vaikka buddhalaisuus ei ollut poliittisesti yhtä vahva kuin aikaisemmin, yläluokka oli omaksunut buddhalaisuuden. Kristinuskon kielto hyödytti buddhalaisuutta kun bakufu vuonna 1640 määräsi jokaisen rekisteröitymään temppelissä. Tokugawa-yhteiskunnan jäykkä erotus haneihin, kyliin, osastoihin ja talouksiin auttoivat vahvistamaan uudelleen paikallisia šinto-yhteyksiä. Šintolaisuus tarjosi henkistä tukea poliittiselle johdolle ja oli tärkeä side yksilön ja yhteisön välillä. Šintolaisuus myös auttoi säilyttämään kansallisenidentiteetin tunnun. Šintolaisuus muotoutui lopulliseen muotoonsa uuskungfutselaisen rationalismin ja materialismin vaikutuksesta. Kokugaku-liike syntyi näiden kahden uskomusjärjestelmän vuorovaikutuksesta. Kokugaku tuki keisarikeskeistä nationalismia modernissa Japanissa ja šintolaisuuden elpymistä kansallisena uskontona 1700- ja 1800-luvuilla.


title: Edo-kausi

text: Samurai-luokan jäsenet pitivät kiinni bushi perinteistä uudistuneella mielenkiinnolla Japanin historiaa kohtaan ja kungfutselaisten opetushallintomiesten johdolla johti "bushidōn" käsitteen syntymiseen. Myös toinen erityinen elintapa, "chōnindō", ilmestyi. Chōnindō, kaupunkilaisten tavat, oli erityinen kulttuuri, joka muodostui suurissa kaupungeissa kuten Osakassa, Kiotossa ja Edossa. Se kannusti pyrkimyksiä bushidōn ominaisuuksissa – ahkeruudessa, rehellisyydessä, kunniassa, uskollisuudessa sekä vaatimattomuudessa – yhdistäen samalla šintolaisia, uuskungfutselaisia sekä buddhalaisia uskomuksia. Myös matematiikan, tähtitieteen, kartanpiirustuksen, tekniikan sekä lääketieteen opiskelua rohkaistiin.


title: Edo-kausi

text: Ammattitaitoa painotettiin, etenkin taiteissa. Ensimmäistä kertaa, kaupunkilaisilla oli varaa ja vapaa-aikaa uuden massakulttuurin tukemiseen. Heidän nautinnon etsintänsä tuli tunnetuksi nimellä "ukiyo" (kelluva maailma), muodin ja populaariviihteen ideaalinen maailma. Ammattimaiset viihdyttäjät ("geishat"), musiikki, suositut kertomukset, "kabuki" ja "bunraku" (nukketeatteri), runous, rikas kirjallisuus ja taide, joka esimerkillisesti ilmentyi kauniissa puupainoksissa, jotka tunnetaan "ukiyo-ena", olivat kaikki osa tätä kukoistavaa kulttuuria. Myös kirjallisuus kukoisti ja kauden tunnettuja taitajia olivat muun muassa näytelmäkirjailija Chikamatsu Monzaemon (1653–1724) sekä runoilija Matsuo Bashō (1644–1694). Ukiyo-e puupainoksia alettiin tuottaa 1600-luvun lopussa, mutta ensimmäisen monivärisen painatuksen tuotti Harunobu vuonna 1764. Seuraavan sukupolven painotaiteilijat, kuten Torii Kiyonaga ja Utamaro, loivat elegantteja ja joskus syvällisiäkin oivalluksia kurtisaaneista. 1800-luvulla huomattavin taiteilija oli romanttisten ja sentimentaalisten maisemapainatusten luoja Hiroshige.


title: Edo-kausi

text: Tokugawa-kauden loppu tunnetaan myös nimellä . Kauden lopun syystä on monia teorioita, mutta yleensä sinä pidetään Yhdysvaltojen laivaston kommodori Matthew Perryn pakottamaa Japanin rajojen avaamista. Perry komensi neljän laivan armadaa, jotka ampuivat Tokion lahdelta. Useita keinotekoisia saaria valmistettiin armadan toimintamatkan tukkimiseksi. Nykyään nämä saaret tunnetaan Odaiban alueena.


title: Edo-kausi

text: Tokugawat eivät lopullisesti romahtaneet pelkästään sisäisiin epäonnistumisiin. Ulkomaiset tunkeutumiset nopeuttivat monimutkaista poliittista kampailua bakufun ja sen kriitikoiden liittouman välillä. Bakufun vastaisen liikkeen jatkuvuus 1800-luvun puolessa välissä tulisi lopulta tuhoamaan Tokugawan. Alkujaan Tokugawa yritti rajoittaa perheiden omaisuuden kerääntymistä ja vaalia "takaisin maaperään" politiikkaa, jossa viljelijä, perimmäinen tuottaja, oli yhteisön ideaalinen henkilö.


title: Edo-kausi

text: Länsimaisten tunkeutumiset lisääntyivät 1800-luvun alkupuolella. Venäläiset tunkeutuivat Karafutolle, jonka nimi venäläisen ja neuvostoliittolaisen hallinnon alla oli Sahalin, sekä eteläisimmille Kuriileille, joita japanilaiset pitävät Hokkaidōn pohjoisimpina saarina. Brittiläinen sota-alus vieraili Nagasakin satamassa etsiessään hollantilaista vihollisalusta vuonna 1808 ja muita sota-aluksia ja valaanpyytäjiä nähtiin Japanin aluevesillä 1810- ja 1820-lukujen kuluessa yhä useammin. Valaanpyytäjiä ja kauppiaita saapui Yhdysvalloista. Vaikka Japani teki pieniä myönnytyksiä ja salli joitakin maihinnousuja, yritti maa silti pitää kaikki ulkomaalaiset ulkona ja käytti joskus myös väkivaltaa tavoitteensa toteuttamiseksi. Rangakusta tuli ratkaisevaa ei ainoastaan ulkomaalaisten "barbaarien" ymmärtämisessä vaan myös länsimaisen tiedon käyttämisessä länsimaalaisten torjunnassa.


title: Edo-kausi

text: 1830-luvulle tullessa ilmassa oli yleisen kriisin tuntua. Nälänhädät ja luonnonkatastrofit olivat tehneet suurta tuhoa ja levottomuudet johtivat talonpoikien kapinaan viranomaisia ja kauppiaita vastaan Osakassa 1837. Kapina jätti dramaattiset jäljet, vaikka se kesti vain päivän. Tilannetta yritettiin parantaa perinteisin keinoin, jotka yrittivät parantaa moraalista rappiota, kuin itse ongelmaa. Shōgunin neuvonantajat kannattivat sotaisan hengen palauttamista, ulkomaankaupan ja kontaktien rajoittamista, "rangakun" tukahduttamista, kirjallisuuden sensuroimista sekä hallinnon ja samurai-luokan ylellisyyden poistamista. Toiset yrittivät syöstä Tokugawan vallasta ja omaksuivat sonnō jōin poliittisen opin (kunnioita keisaria, karkota barbaarit), joka vaati yhtenäisyyttä keisarillisen vallan alla ja vastusti ulkomaalaisten tunkeutumista. Bakufu seurasi huolestuneena länsimaiden siirtokuntia Kiinassa ensimmäisen oopiumisodan jälkeen (1839–1842). Lisää uudistuksia määrättiin, etenkin taloudelliselle sektorille, vahvistamaan Japania länsimaista uhkaa vastaan. Japani kieltäytyi muodostamasta diplomaattisuhteita läsnäoloaan Australaasiassa kasvattavan Yhdysvaltojen kanssa, kun kommodori James Biddle ilmestyi Edon satamaan kahden sotalaivan kanssa heinäkuussa 1846.


title: Edo-kausi

text: Kommodori Matthew Calbraith Perryn saapuessa Edon lahdelle neljän laivansa kera heinäkuussa 1853, bakufu ajautui yhteenottoon. Valtuuston puheenjohtajana Abe Masahiro oli vastuussa amerikkalaisten käsittelystä. Koska hänellä ei ollut ennakkopäätöstä asiasta, Abe yritti tasapainotella valtuuston jäsenten ja ulkomaalaisten halujen sekä ulkomaalaiset pois maasta haluavan keisarin ja sotaa tahtovien daimioiden välillä. Koska Abe ei löytänyt yksimielisyyttä, hän päätyi kompromissiin avaten Japanin ulkomaankaupalle valmistautuen samaan aikaan sotaan. Maaliskuussa 1854 solmittu Sopimus rauhasta ja ystävyydestä eli Kanagawan sopimus avasi kaksi satamaa amerikkalaisille aluksille, jotka tarvitsivat varusteita ja tarvikkeita, takasi hyvän kohtelun haaksirikkoutuneille amerikkalaisille merimiehille sekä salli Yhdysvaltojen konsulin asettua Izun niemimaalla sijaitsevaan merisatamaan Shimodaan. Kaupallinen sopimus, joka avasi enemmän alueita amerikkalaisten kaupalle, pakotettiin bakufulle viisi vuotta myöhemmin.


title: Edo-kausi

text: Bakufulle koitunut vahinko oli huomattava. Kiistely hallituksen linjauksesta oli epätavallinen ja kasvatti yleistä bakufuun kohdistuvaa kritiikkiä. Fudaiden tyrmistykseksi, Abe oli uusien liittolaisten toivossa konsultoinut "shinpan"- ja "tozama"-daimioiden kanssa. Tämä heikensi jo heikentynyttä bakufua entisestään. Ansei-uudistuksissa (1854–1856) Abe yritti vahvistaa hallintoa pyytämällä sota-aluksia ja aseistuksia Hollannista ja määräämällä uusien satamapuolustusten rakentamisen Vuonna 1855 Nagasakiin perustettiin hollantilaisten johtama merisotakoulu ja Edoon länsimaistyylinen sotilasakatemia. Seuraavana vuonna hallitus käännätti länsimaisia kirjoja japaniksi. Aben vastustus fudain piirissä syveni. Fudait vastustivat bakufun neuvostojen avaamista tozama-daimioille ja valtuuston puheenjohtajana toiminut Abe korvattiin 1855 Hotta Masayoshiilla.


title: Edo-kausi

text: Toisinajattelijoiden johdossa oli Tokugawa Nariaki, joka oli kauan sitten omaksunut sotilaallisen uskollisuuden keisaria kohtaa sekä ulkomaalaisvastaiset ajatukset, ja joka oli asetettu kansallisen puolustuksen johtoon 1854. Mito-koulukunnalla, joka perustui uuskungfutselaisuuteen sekä šinto-periaatteisiin, oli omat tarkoitusperänsä keisarillisen instituution entisöinnissä, lännen torjumisessa sekä maailman keisarikunnan perustamisessa taivaallisen Yamato-dynastian johdolla.


title: Edo-kausi

text: Tokugawojen viimeisten vuosien aikana, länsimaiset kontaktit kasvoivat myönnytysten lisääntyessä. Uusi Yhdysvaltojen kanssa vuonna 1859 solmittu sopimus salli yhä uusien satamien avaamisen diplomaattisille edustajille, valvomattoman kaupan neljässä lisäsatamassa sekä ulkomaalaisten asutukset Osakassa ja Edossa. Sopimuksen mukaan ulkomaalaiset olivat kotimaidensa eivätkä Japanin lakien alaisia. Tokugawa Nariakin vastustettua uutta sopimusta ja Hottan menetettyä keskeisien daimioiden tuen, Hotta haki keisarillista valtuutusta. Hovin virkamiehet panivat merkille bakufun heikkouden ja hylkäsivät Hottan pyynnön ja täten yhtäkkiä aiheuttivat Kioton ja keisarin mukaan tulemisen Japanin sisäiseen politiikkaan ensimmäistä kertaa vuosisatoihin.


title: Edo-kausi

text: Shōgunin kuollessa ilman perillistä, Nariaki vetosi hoviin oman poikansa Hitotsubashi Keikin puolesta. Keiki oli myös shinpan- ja tozama-daimioiden suosikki shōguniksi. Fudait kuitenkin voittivat valtataistelun ja uudeksi shōguniksi nousi Tokugawa Yoshitomi. Voittanut osapuoli pidätti Nariakin ja Keikin teloitti sopimusta vastustaneen, sonnō jōi -liikkeeseen kuuluneen Yoshida Shōinin ja allekirjoitti sopimukset Yhdysvaltojen ja viiden muun valtion kanssa, täten lopettaen yli 200 vuoden eristäytymisen.


title: Edo-kausi

text: Viimeisten vallassaolovuosiensa aikana bakufu yritti kaikin keinoin saada takaisin asemansa, vaikka sen osallistuminen modernisaation ja ulkomaisiin valtoihin teki siitä länsimaalaisvastaisen mielipiteen maalitaulun kautta maan. Iemochin kuoltua 1867 Keiki valittiin uudeksi shōguniksi ja hän vaihtoi valtaan noustessaan nimekseen Tokugawa Yoshinobu. Hän toimi asemassaan vuoteen 1868 asti, jolloin valta siirrettiin shōgunilta keisarille. Tokugawa-shōgunaatin ja sen vastustajien välienselvittely laajeni samana vuonna Boshin-sodaksi. Tapahtumia, jotka johtivat vallan siirtymiseen shōgunilta keisarille kutsutaan Meiji-restauraatioksi, jota puolestaan seurasi Meiji-kausi.


title: Alenka Gotar

text:
Alenka Gotar (s. 1977) on slovenialainen sopraano.
Gotarilla on klassinen koulutus, ja hänellä on ollut useita rooleja muun muassa Wolfgang Amadeus Mozartin ja Antonín Dvořákin oopperateoksissa. Laulajanuran ohella hän toimii musiikinopettajana.


title: Magdi Rúzsa

text: Magdolna "Magdi" Rúzsa (s. 28. marraskuuta 1985) on unkarilainen poplaulaja.


title: Magdi Rúzsa

text: Rúzsa voitti Megasztár-kilpailun kolmannen tuotantokauden vuonna 2006. Hän edusti maataan Eurovision laulukilpailussa 2007 laululla "Unsubstantial Blues". Hän pääsi läpi semifinaalista 10. toukokuuta ja lauloi kilpailun finaalissa 12. toukokuuta ja sijoittui sijalle 9. saaden 128 pistettä.


title: Magdi Rúzsa

text: Rúzsan ensimmäinen levyjulkaisu oli covereista koostuva livelevy "A döntőkben elhangzott dalok" (6.6.2006), joka on myynyt Unkarissa kolminkertaista platinaa. Ensimmäinen studioalbumi oli "Ördögi angyal" (20.11.2006), joka niin ikään nousi maan listojen kärkeen.


title: Dan Thompson

text: Dan Thompson (s.1972) on yhdysvaltalainen taidemaalari. Hän on yksi neljästä pääopettajasta Grand Central Academy of Artissa.


title: Dan Thompson

text: Hän sai taiteiden kandidaatin tutkintonsa Corcoran School of Artista ja Maisterin tutkintonsa New York Academy of Artista. Tämän lisäksi hän opiskeli myös Water Street Atelierissa ja Art Students League of New Yorkissa.


title: Dan Thompson

text: Thompson malaa ja piirtää työnsä aina elävästä mallista. Hän on voittanut useita palkintoja taiteellaan ja hänen töitään on ollut näyttelyissä Euroopassa ja Yhdysvalloissa.


title: Marija Šerifović

text: Marija Šerifović (), s. 14. marraskuuta 1984) on serbialainen laulaja, joka voitti vuoden 2007 Eurovision laulukilpailun Helsingissä.


title: Marija Šerifović

text:
Šerifović syntyi 14. marraskuuta 1984 Kragujevacissa, Serbian sosialistisessa tasavallassa, Jugoslavian sosialistisessa liittotasavallassa.
Marijan äiti, Verica Šerifović, on tunnettu laulaja, ja Marijan isä Rajko on kotoisin Serbiasta, vaikka onkin osittain turkkilaista syntyperää. Šerifović on syvästi uskonnollinen.


title: Marija Šerifović

text: Šerifovićin ensimmäinen albumi "Naj, najbolja" julkaistiin vuonna 2003. Kyseinen albumi menestyi varsin hyvin, ja sen suurin hitti oli "Znaj da znam", jonka ideoi Darko Dimitrov. Kesällä 2005 singlenä julkaistu "Agonija" on cover-versio kreikkalaisen laulajan Despina Vandin laulusta "Olo lipis".


title: Marija Šerifović

text: Vuonna 2006 ilmestyi Šerifovićin toinen albumi "Bez ljubavi", joka myös menestyi hyvin. Alkuvuodesta 2007 hän julkaisi singlensä "Bez tebe".


title: Marija Šerifović

text: Šerifović on osallistunut Budva-festivaaleihin vuonna 2003 laululla "Gorka čokolada" ja vuonna 2004 laululla "Bol do ludila". Viimeksi mainittu voitti juhlan pääpalkinnon.


title: Marija Šerifović

text: Šerifović osallistui vuonna 2005 Serbia ja Montenegron kansalliseen euroviisukarsinta Beovizijaan laululla "Ponuda" ilman menestystä. Osallistuessaan uudelleen vuonna 2007 hän voitti Eurovision laulukilpailun 2007 Serbian edustajana Helsingissä 12. toukokuuta kilpailukappaleella ”Molitva” ('rukous') (säv. Vladimir Graić, san. Saša Milošević Mare). Kappaleesta on myös tehty suomenkielinen versio ”Rukoilen”.


title: Marija Šerifović

text: Seksuaalisuus- ja romanivähemmistöihin kuuluva Šerifović kertoi Serbian television haastattelussa ”Molitvan” olevan omistettu kaikille vähemmistöille.


title: Kiekkokiitäjät

text: Kiekkokiitäjät on Roy MacGregorin kirjoittama jääkiekkoaiheinen nuortenkirjasarja, jossa Travis Lindsay joukkueineen pelaa jääkiekkoa ja ratkaisee arvoituksia.


title: Ovidijus Vyšniauskas

text: Ovidijus Vyšniauskas (s. 1957) on liettualainen muusikko Marijampolėn kaupungista.


title: Ovidijus Vyšniauskas

text: Maan ensimmäisenä euroviisukilpailijana Vyšniauskas edusti Liettuaa Dublinissa vuonna 1994. Hän ei saanut laululla "Lopšinė Mylima" ainuttakaan pistettä.


title: Worldwide Pants Incorporated

text:
Worldwide Pants Incorporated on yhdysvaltalaisen tv-juontajan ja koomikon David Lettermanin perustama televisiosarjojen tuotantoon keskittyvä yhtiö. Yhtiö on tuottanut lukuisia eri televisiosarjoja, tunnetuimmat niistä lienevät Lettermanin itse juontama Late Show with David Letterman sekä komediasarja Kaikki rakastavat Raymondia.
Worldwide Pants on tuottanut myös useita muita sarjoja, jotka ovat olleet kriitikoiden arvostamia, mutta katsojien puutteessa sarjat ovat usein jääneet korkeintaan yhden tuotantokauden pituisiksi.


title: Alfa Cephei

text:
Alfa Cephei (α Cep / α Cephei) eli Alderamin
on Aurinkoa kuumempi ja kirkkaampi valkoinen alijättiläistähti. Se on laajenemassa punaiseksi jättiläiseksi, sillä sen keskustan vety on loppumassa.
Maapallon akselin kiertyessä prekessioliikkeen mukana tähdestä tulee lähes napatähti 7 500 vuoden kuluessa. Tähti pyörii hyvin nopeasti: 246 km/s.
Nopea pyöriminen estää alkuaineiden lajittumisen tässä tähdessä, joita muuten tapahtuisi tällaisessa tähdessä. Tähti on magneettisesti aktiivinen, koska siinä
1/3 ulommasta kerroksesta on konvektiivinen. Lämmön siirtymiseen liittyvät konvektiovirtaukset luovat magneettikenttiä ionisoituneessa kaasussa.


title: Colorado Rockies

text: Colorado Rockies oli yhdysvaltalainen jääkiekkoseura, joka pelasi NHL:ssä vuodesta 1976 vuoteen 1982. Seuran kotipaikka oli Denver Coloradon osavaltiossa.


title: Colorado Rockies

text: Organisaatio siirtyi Denveriin Kansas Citystä, jossa se oli perustettu vuonna 1974 nimellä Kansas City Scouts. Denveristä seura muutti puolestaan vuonna 1982 New Jerseyn East Rutherfordiin ja otti nimekseen New Jersey Devils.


title: Colorado Rockies

text: Rockiesin menestys jäi vaatimattomaksi eikä se yleensä selvinnyt runkosarjan jälkeen pelattaviin pudotuspeleihin.


title: Laukkaneilikka

text: Rusolaukkaneilikka eli laukkaneilikka ("Armeria maritima") on monivuotinen, vähän ruoholaukan näköinen kasvi. Sitä kasvatetaan myös koristekasvina. Laji on Suomessa rauhoitettu ja uhanalainen.


title: Laukkaneilikka

text: Laukkaneilikan lehdet kasvavat mättäänä. Ne säilyvät vihreinä talvellakin. Lehdettömät kukkavarret nousevat 10–15 cm:n korkeuteen. Mykerömäinen kukinto on vaalean purppuranpunainen.


title: Laukkaneilikka

text: Laukkaneilikkaa kasvaa harvinaisena Pohjois- ja Keski-Euroopan rannoilla, sekä Saksassa, Tanskassa ja Etelä-Ruotsissa myös sisämaassa. Pohjois-Amerikassa on oma alalajinsa.


title: Laukkaneilikka

text: Laukkaneilikka tarvitsee paljon valoa, mutta kestää hyvin kuivuutta. Luonnonvarainen laukkaneilikka kasvaa töyräillä, etenkin rannoilla. Puutarhassa sitä viljellään kivikkokasvina.


title: Lambda Aurigae

text:
Lambda Aurigae (λ Aur / λ Aurigae) on kaksoistähti 41,2 valovuoden päässä.
Näennäisen suuruusluokan 4,69 A-komponentti on keltainen alijättiläinen, B-komponentti himmeämpi 13,4 suuruusluokan tähti.


title: Ageusia

text: Ageusia merkitsee kyvyttömyyttä maistaa. Makuaistin puuttumiseen kuuluu toisinaan hajuaistin puuttumista, anosmiaa.


title: Ageusia

text: Ageusiaa lievempi makuaistin toiminnan häiriö on hypogeusia, heikentynyt makuaisti. Syitä ovat mm. kudosvauriot sekä erilaiset neurologiset sairaudet, kuten Bellin halvaus, familiaalinen dysautonomia ja MS-tauti.


title: Jon Demartin

text: Jon Demartin (s.1955) on yhdysvaltalainen taidemaalari. Hän on yksi Grand Central Academy of Artin ja Pensylvanialaisen Studio Incamminatin ohjaajista. Hän piirtää ja maalaa aina elävästä mallista ja tyypillisiä hänen aiheitaan ovat, asetelmat, maisemat, muotokuvat ja muut figuratiiviset aiheet.


title: Jon Demartin

text: Demartin aloitti suorittamalla filmin teossa taiteiden maisterin tutkinnon 1978. Tämän jälkeen hän opiskeli Gustan Rehbergerin ohjauksessa Art Students League of New Yorkissa 1980-1983, ja 1983-1987 Michael Aviano Atelierissa myös New Yorkissa. 1987 New York academy of Artissa Millet Andrejevicin ja Ted Schmidtin johdolla. Ja lopulta vielä 1989 Art Student Leagueen Nelson Shanksin ohjaukseen.


title: Jon Demartin

text: Hänen työnsä ovat enemmän kolmiulotteiseen muotoon ja mallin rytmiin painottuvia kuin muiden Grand Central Academy of Artin ohjaajien. Useat hänen piirustuksensa ovat nopeita croquisluonnoksia.


title: Fulda

text: Fulda on kaupunki Saksan keskiosassa, Hessenin osavaltion itäosassa, lähellä Baijerin ja Thüringenin rajaa. Se sijaitsee Fulda-joen varrella, Röhnin ja Vogelsbergin vuoristojen välissä. Kaupungissa asui 67 253 ihmistä vuoden 2015 lopussa.


title: Fulda

text: Fulda on kehittynyt vuonna 744 perustetun benediktiiniläisluostarin ympärille. Kaupunkiin perustettiin yliopisto vuonna 1734, mutta se lakkautettiin vuonna 1805. Kaupungissa sijaitsee piispanistuin. Suurin osa fuldalaisista on katolisia.


title: L’anima del filosofo

text:
L’anima del filosofo ossia Orfeo ed Euridice (suom. "Filosofin sielu eli Orfeus ja Eurydike") on Joseph Haydnin säveltämä italiankielinen ooppera, jonka libreton kirjoitti Carlo Francesco Badini. Haydn aloitti säveltämisen 1798, mutta teos jäi keskeneräiseksi, eikä syytä tunneta. Ooppera jäi huomiotta lähes puolentoista vuosisadan ajaksi, kunnes sen kantaesitys oli viimein 1951 Firenzessä. Teoksesta on sittemmin tullut Haydnin suosituin ooppera.Myyttisiä aikoja ja paikkoja.
Kreon on luvannut tyttärensä Eurydiken käden Arideosille, mutta neito rakastaa laulaja Orfeusta.
1. kohtaus
Villi metsä. Eurydike pakenee yksinäisyyteen, koska ei halua naimisiin miehen kanssa, jota ei rakasta. Villit haluavat uhrata hänet jumalille ja uhkailevat häntä. Orfeuksen laulu kuitenkin rauhoittaa heidät, ja Eurydike pelastuu.


title: L’anima del filosofo

text:
2. kohtaus
Kun Kreon saa tietää, että Orfeus on pelastanut hänen tyttärensä hengen, hän suostuu Orfeuksen ja Eurydiken avioliittoon.


title: L’anima del filosofo

text:
1. kohtaus
Idyllinen seutu. Orfeus ja Eurydike juhlivat häitään. Mutta kun Orfeus jättää morsiamen hetkeksi yksin, yksi Arideosin sotilaista aikoo siepata hänet. Eurydike pakenee ja kuolee myrkkykäärmeen puremaan.


title: L’anima del filosofo

text:
2. kohtaus
Kuninkaan palatsissa. Arideosin airut julistaa Kreonille, koska tämä oli rikkonut lupauksensa. Kreon vannoo kostavansa Arideosille tyttärensä kuoleman.


title: L’anima del filosofo

text:
1. kohtaus
Eurydiken haudalla. Orfeus, Kreon, neitsyet ja miehet surevat vainajaa.


title: L’anima del filosofo

text:
2. kohtaus
Kreon yrittää turhaan ilahduttaa Orfeusta.


title: L’anima del filosofo

text:
3. kohtaus
Luola manalan suulla. Orfeus pyytää apua viisaalta Sybilleltä. Tämä lähettää Orfeuksen luo Geniuksen, joka neuvoo häntä etsimään lohtua filosofiasta ja joka lupaa seurata häntä manalaan etsimään Eurydikeä.


title: L’anima del filosofo

text:
1. kohtaus
Kulkiessaan manalan läpi Orfeus ja Genius näkevät monenlaisia kärsiviä, onnettomia varjoja.


title: L’anima del filosofo

text:
2. kohtaus
Pluton valtakunnan porteilla. Orfeuksen tuska koskettaa manalan hallitsijaa. Hän sallii Eurydiken palata maan pinnalle, mutta Orfeus ei saa kääntyä häneen päin eikä katsoa häntä, ennen kuin he ovat päivänvalossa.


title: L’anima del filosofo

text:
1. kohtaus
Orfeus ei ole noudattanut ehtoa vaan on katsonut Eurydikeä ennen päivänvaloon pääsyä ja menettänyt naisen lopullisesti. Hän kulkee merenrannalla epätoivoisena. Bakkantit yrittävät vietellä hänet. Hän torjuu heidät ja kieltää kaiken rakkauden. Bakkantit pakottavat hänet juomaan ”rakkauden juomaa”, joka osoittautuukin kuolemanjuomaksi. Kuolema vapauttaa Orfeuksen.


title: Nicholas Hiltner

text: Nicholas Hiltner (s.1982) on yhdysvaltalainen taidemaalari. Hän on yksi Grand Central Academy of Artin ohjaajista ja opettaa myös Hudson River School -maisemamaalauskoulussa. Tyypillisiä hänen töidensä aiheita ovat asetelmat, maisemat, muotokuvat ja muut figuratiiviset aiheet.


title: Nicholas Hiltner

text: Hän tuli New Yorkiin 2004 opiskelemaan Jacob Collinsin johdolla Water Street Atelieriin ja vuodet 2000-2003 hän opiskeli Cleveland Institute of Artissa, missä hän keskittyi akateemisiin piirustus-, maalaus- ja kuvanveistomenetelmiin.


title: Grand Rapids (Michigan)

text: Grand Rapids on kaupunki Yhdysvaltojen Michiganin osavaltiossa. Grand Rapidsissa on noin 200 000 asukasta ja kaupungin metropolialueella on noin 774 000 asukasta. Grand Rapids on Michiganin toiseksi suurin kaupunki. Grand Rapidsin perustivat alun perin eurooppalaiset lähetyssaarnaajat ja turkiskauppiaat 1800-luvun alussa. Vuonna 2011 34-vuotias mieshenkilö ampui kaupungissa seitsemän ihmistä itsensä lisäksi.


title: Doc McGhee

text: Doc McGhee on yhdysvaltalainen manageri. Hänet tunnetaan parhaiten KISSin nykyisenä managerina. Hän on manageroinut myös mm. Bon Jovia ja Mötley Crüe´ta. McGhee nousi tunnetuksi Mötley Crüen kanssa työskennellessään. Nykyisin McGhee manageroi KISSin lisäksi mm. Skid Row'ta.


title: Arturo Merzario

text: Arturo Francesco Merzario (s. 11. maaliskuuta 1943 Chiavenna, Italia) on entinen Formula 1 -kuljettaja. Urallaan hän ajoi 85 Grand Prix'ta, joissa sai yhteensä 11 MM-pistettä. Merzario oli kolmesti neljäs.


title: Arturo Merzario

text: Ensimmäisellä kaudellaan F1:ssä Merzario ajoi Ferrarilla ja osallistui myös muihin moottoriurheilukilpailuihin, voittaen muun muassa Span 1000 km ajon ja Targa Florion. Jo ensimmäisessä F1-osakilpailussaan hän ajoi pisteille.


title: Arturo Merzario

text: Vaikean kauden 1973 jälkeen Merzario siirtyi Williamsille. Hän onnistui olemaan MM-sarjan ulkopuolisessa Brasilian kilpailussa kolmas, mutta kaudet 1974 ja 1975 osoittautuivat epäonnisiksi. Merzario lopetti F1-uransa kesken 1975 kauden ja jatkoi ajamistaan muissa kilpa-auto luokissa.


title: Arturo Merzario

text: Merzario palasi Formula 1:iin 1976 alkuun Marchin, sitten Wolf-Williamsin ratissa, muttei saavuttanut kunnollisia tuloksia. Kun hän ei enää saanut paikkaa missään tallissa, perusti hän oman tallin, Merzarion 1977. Talli kamppaili F1:ssä kolme vuotta Marchilta ostetuilla autoilla, joihin oli laitettu oma runko. Myöhemmin talli siirtyi Formula 2:een.


title: Arturo Merzario

text: Merzario oli yksi kuljettajista Guy Edwardsin, Brett Lungerin ja Harald Ertlin ohella, jotka pelastivat Niki Laudan palavasta autosta Saksan GP:ssä 1976.


title: Arturo Merzario

text: Merzario tunnettiin 1970-luvulla Marlboron sponsoroimana ja hänet usein kuvattiin yhtiön cowboy-hattu päässä. Hän jatkaa yhä 60-vuotiaana kilpa-autouraansa: tällä hetkellä hän ajaa Italian prototyyppi-sarjoissa.


title: Kappa1 Ceti

text:
Kappa1 Ceti (κ Cet,κ Ceti) on Aurinkoa vain hieman punaisempi, viileämpi, pienempi ja himmeämpi tähti Valaan tähtikuviossa. Tämä nuori tähti pyörii nopeasti,
mikä aiheutata tähteen suuren magneettisen aktiivisuuden. Siinä tapahtuu sen takia "superflareja", energialtaan 10-10 kertaa Auringon tavallisia flareja voimakkaampia. Kappa2 Ceti on näennäisesti Kappa1 Cetiä lähellä, mutta kymmenen kertaa kauempana.


title: Sarah Lamb

text: Sarah Lamb (s. 1971) on yhdysvaltalainen, virginialainen taidemaalari. Hän on yksi Grand Central Academy of Artin ohjaajista. Tyypillisiä hänen töidensä aiheita ovat asetelmat ja figuurit.


title: Sarah Lamb

text: Hän vietti lapsuutensa Georgiassa, jossa hän myös valmistui taiteiden maisteriksi Brenau Women's Collegesta 1993. Seuraavina vuosina hän harjoitteli Water Street Atelierissa, Brooklynissä, Art Students League of New Yorkissa, L'Escole Albert Defoisissa Ranskassa ja Sarah Brownin johdolla Atlantassa.


title: 20 Leonis Minoris

text: 20 Leonis Minoris (20 LMi) on kaksoistähti Pienen leijonan tähtikuviossa. Tähden A-komponentti muistuttaa Aurinkoa, B-komponentti on vanha, aktiivinen punainen kääpiö. A:n ja B:n väli 14,5 kaarisekuntia. Tähdellä on suuri ominaisliike.


title: Alice Betteridge

text: Alice Betteridge (1901–1966) oli ensimmäinen Australiassa koulutettu kuurosokea.


title: Alice Betteridge

text: Alice syntyi George ja Emily Betteridgen tyttäreksi. Hän kuurosokeutui varhaisella iällä ilmeisesti virusmeningiitin johdosta. Hän pääsi Royal Institute for Deaf and Blind Children -koulun opiskelijaksi kommunikaatiomenetelmänään lähinnä kosketus.


title: Alice Betteridge

text: Betteridge oli vuodesta 1939 naimisissa aistivammaisen Will Chapmanin kanssa, kunnes mies kuoli sydänkohtaukseen 1948. Pari oli ennen avioliittoaan ollut kirjeenvaihdossa keskenään. Chapmanin kuoleman jälkeen Betteridge muutti Melbournesta Sydneyyn. Hän tapasi vuonna 1948 Sydneyssä toisen tunnetun kuurosokean, Helen Kellerin.


title: Alice Betteridge

text: Alice Betteridge tuli elämänsä aikana tunnetuksi mm. kädentaidoistaan. Hän kuoli luonnollisesti 65-vuotiaana.


title: Scilly

text: Scilly, tunnettu myös nimellä Manuae, on atolli, joka kuuluu Ranskan Polynesian Seurasaariin. Atolli on vain alle metrin korkeudella merenpinnasta olevien saarien muodostama ympyrä, joiden yhteispinta-ala on 4 km².


title: Scilly

text: Atollin laguunissa on lukuisia harvinaisia eliölajeja, ja se on ollut suojeltuna vuodesta 1992. Muun muassa monien saarien rannat ovat liemikilpikonnien munimisalueita ja atollissa on arviolta 3-4 miljoonaa osteria.


title: Scilly

text: Scillyn ensimmäinen eurooppalainen kävijä oli Samuel Wallis vuonna 1767. Tuolloin atollille perustettiin kylä, jonka jäännökset ovat yhä nähtävissä pääsaaren pohjoisosissa. 1855 saarelle haaksirikkoutui Julia Ann -niminen laiva, jonka miehistö ja matkustajat elivät atollilla kaksi kuukautta. Tuona aikana he muun muassa rakensivat veneen, jolla kävivät Raiateassa. Ei ole olemassa todisteita, että saaret olisivat olleet pysyvästi asuttuja ennen Julie Annin haaksirikkoa. Vuodesta 1952 lähtien saarella on vieraillut säännöllisesti koprakauppiaita ja raiatealaisia kalastajia.


title: Scilly

text: Atollille ei ole säännöllistä laiva- eikä lentoyhteyttä. Atollilla oli kuitenkin 1920-luvulla kookospalmuplantaasi, joka on nyttemmin hylätty. Parhaimmillaan plantaasi tuotti yli 70 tonnia kopraa vuosittain.


title: Granö-keskus

text: Granö-keskus on Tartossa sijaitseva Turun yliopiston ja Tarton yliopiston yhteistyökeskus. Keskus on nimetty tunnetun suomalaisen maantieteilijän ja Turun yliopiston entisen rehtorin J. G. Granön mukaan.


title: Granö-keskus

text: Granö-keskus pitää säännöllisesti Suomen Viron-instituutin ja Tarton yliopiston kanssa yhteistyössä Granö-luentoja. Luennoilla kuullaan eri tieteenalojen ja kulttuurin edustajia ajankohtaisesta oman alansa aiheesta. Granö-keskuksen tarkoituksena on edistää suomalais-virolaisen tieteen ja kulttuurin vaihtoa ja yhteistyötä.


title: Granö-keskus

text: Granö-keskus toimii Alvar Aallon 1932 suunnittelemassa talossa Villa Tammekannissa, jossa ennen neuvostomiehitystä asui professori August Tammekann perheineen. Rakennuksen omistaa Turun Yliopistosäätiö.


title: Granö-keskus

text: Keskus on myös listattu kansainväliselle The Iconic Houses -sivustolle, jolle on listattu arkkitehtuurisesti merkittäviä taloja. Listalla on esimerkiksi Frank Lloyd Wrightin suunnittelema Fallingwater, Schindler House sekä Unescon listallakin oleva Mies van der Rohen suunnittelema Villa Tugendhat.


title: Leena Luostarinen

text: Leena Estelle Luostarinen (15. toukokuuta 1949 Pori – 28. heinäkuuta 2013 Helsinki) oli suomalainen taidemaalari. Luostarinen menehtyi vuonna 2013 vaikeaan sairauteen. Hänen jäämistöään ja teosten oikeuksia hallinnoi Luostarisen perikunta.


title: Leena Luostarinen

text: Luostarisen maalausten aihepiiri ja toteutus välittävät koskettavasti taiteilijan omia tunnetiloja ja kokemusmaailmaa. Hänen tuotantonsa edustaa persoonallisella tavalla yleiseurooppalaista ekspressionismia. Luostarisen ensinäyttely oli 1973 Helsingissä. Luostarinen erottui yhdessä Marika Mäkelän kanssa 1970-luvun lopulla Suomen maalaustaiteen valtavirrasta poikkeavilla, uusekspressionistisilla maalauksillaan, joita voidaan osin luonnehtia myös postmoderneiksi. Luostarisen maalaukset eivät esitä suoraa tarinaa, vaan keskeisimpinä elementteinä ovat tila ja tunnelma. Hänen maalauksissa käsittelemistään aiheista tunnetuimpiin kuuluvat suurikokoiset, uljasprofiiliset, lepäävät kissaeläimet. Muita aiheita ovat iibislinnut, sfinksit ja kukat.


title: Leena Luostarinen

text: Luostarinen oli Helsingin juhlaviikkojen Vuoden taiteilija 1988. Hän toimi myös maalauksen professorina Kuvataideakatemiassa.Leena Luostarisen hautamuistomerkki, joka on Matti Peltokankaan suunnittelema, valmistui Hietaniemen hautausmaalle vuonna 2018. Muistomerkki on pronssiveistos, joka lepää hautakiven päällä ja esittää lepäävää kissaeläintä. Muistomerkki sijaitsee Hietaniemen hautausmaan uudella alueella kappelin läheisyydessä, korttelissa 12, rivi 7, paikka 374.


title: Motu One (Seurasaaret)

text: Motu One on pieni asumaton saariryhmä Leeward-saarilla Tyynellämerellä. Saarien nimi tarkoittaa hiekkasaarta. Motu Onea kutsutaan myös Bellinghauseniksi Fabian Gottlieb von Bellingshausenin mukaan, jonka nimen tutkimusmatkailija Otto von Kotzebue antoi saarille. Saaria ei tule sekoittaa Atlantilla sijaitsevaan Bellingshausenin saareen.


title: Sakilaiset

text: Sakilaiset olivat kaupunkiin asettuneita 1900-luvun alun työläisnuoria, oman aikansa jengiläisiä. Nimitystä käytetään erityisesti Helsingin nuoresta rahvaasta, katujen kundeista, sälleistä, jotka muodostivat vetelehtiviä nuorisojengejä. Sakilaisia pitivät koossa yhteiset riitit, pukeutuminen, kieli ja helposti tunnistettava äänekäs ja väkivaltainen käyttäytyminen. Yhteiskunnalliselta taustaltaan sakilaiset olivat siis alinta sosiaalista kerrostumaa, sekatyömiehiä, kengänkiillottajia, lehdenmyyjiä tai kokonaan toimettomia pikkurikollisia. Lisäansioita he saivat paitsi pikkurikollisuudesta kuten varkauksista, myös enemmän tai vähemmän vakituisesta viinan myynnistä.


title: Sakilaiset

text: Sakilaisuus oli hyvin maskuliinista, naisten asema oli esineellistynyt. Heihin kohdistettiin väkivaltaa, mutta he toisaalta saattoivat osaltaan ylläpitää hegemonista maskuliinisuutta ja turvautua väkivaltaan itsekin. Oma tanssimuoto, ajankohdan normeihin nähden eroottissävyinen "pisto", ilmensi sakilaisten arvoja.


title: Sakilaiset

text: Sakilaisuuden vastavoimana ilmeni yhdistystoiminta, jonka kautta nuoria ohjattiin harrastuksiin, kuten vapaapalokuntiin, urheiluseuroihin ja harrastajateatteriin.


title: Magnus Uggla Band sjunger schlagers

text: Magnus Uggla Band sjunger schlagers on ruotsalaisen Magnus Uggla Bandin vuonna 1979 julkaistu EP. Kaikki sen kappaleet ovat covereita, paitsi Johnny the Rucker, jonka on kirjoittanut Magnus Uggla ja Johan Langer. Yhtye osallistui kappaleella Melodifestivalen-laulukilpailuluun vuonna 1979 ja sijoittui viimeiseksi 22 pisteellä.


title: Magnus Uggla Band sjunger schlagers

text: Kappaleen perässä kappaleen alkuperäinen esittäjä.


title: Star Trek Voyager: Elite Force

text: Star Trek Voyager: Elite Force on FPS-peli Raven Softwarelta ja julkaisija Activisionilta, joka julkaistiin 2000. Se käyttää Quake III pelimoottoria.


title: Sirkka-Liisa Kivelä

text: Sirkka-Liisa Kivelä (o.s. "Rusila", s. 14. tammikuuta 1947 Temmes) on Turun yliopiston yleislääketieteen emeritaprofessori ja Helsingin yliopiston geriatrisen lääkehoidon dosentti. Hän toimi Turun yliopiston professorina vuosina 2000–2011. Kivelä on tullut tunnetuksi muun muassa toimimisestaan asiantuntijana vanhustenhoidosta käydyssä julkisessa keskustelussa.


title: Sirkka-Liisa Kivelä

text: Kivelä valmistui lääketieteen lisensiaatiksi Oulun yliopistosta 1971 ja väitteli lääketieteen ja kirurgian tohtoriksi Tampereen yliopistossa 1983. Hän toimi Posion terveyskeskuksen johtavana lääkärinä 1971–1981, Tampereen yliopiston apulaisopettajana 1981–1988, Oulun yliopiston apulaisprofessorina 1988–1990 ja yleislääketieteen professorina 1990–2000.


title: Sirkka-Liisa Kivelä

text: Kivelä on johtanut useita laajoja kansallisia kliinis-epidemiologisia pitkittäistutkimuksia ja väestötasoisia interventiotutkimuksia. Hän on osallistunut kansainvälisiin EU-tasoisiin ja pohjoismaisiin tutkimusprojekteihin. Hänen tutkimuksensa käsittelevät iäkkäiden depressioita, kaatumisia ja niiden ehkäisyä, pahoinpitelyä, sepelvaltimotautia, lääkehoitoja ja palveluita. Kivelä on julkaissut yli 400 tieteellistä alkuperäisjulkaisua ja 12 oppi- tai tietokirjaa. Lisäksi hän on kirjoittanut useita oppikirja-artikkeleita ja lukuisia yleistajuisia artikkeleita. Hän on toiminut 19 väitöskirjatutkimuksen pääohjaajana ja 23 väitöskirjatutkimuksen ohjausryhmän aktiivisena jäsenenä.


title: Sirkka-Liisa Kivelä

text: Sirkka-Liisa Kivelä on toiminut lääkintöhallituksen, sosiaalihallituksen, sosiaali- ja terveysministeriön, opetusministeriön sekä Eduskunnan asiantuntijana vanhustenhoidon ja gerontologian alueilla. Hän on ollut Suomen Akatemian kansanterveyden tutkimuksen jaoston ja gerontologisen tutkimuksen jaoston jäsen sekä lääketieteellisen toimikunnan jäsen. Hän toiminut jäsenenä ikääntymistä käsittelevässä ja sosiaali- ja terveyshallintoa ja -taloutta käsittelevässä valtakunnallisessa tutkijakoulussa. Vuonna 2006 hän toimi sosiaali- ja terveysministeriössä vanhustenhoidon ja geriatrisen hoidon kehittämisen selvityshenkilönä.


title: Sirkka-Liisa Kivelä

text: Kivelä on ollut WHO:n ja EU:n asiantuntijana. Hän on toiminut EU:n Biomed 2- ja muidenkin ohjelmien arvioitsijana. Hän on ollut useiden vuosien ajana kansainvälisen International Psychogeriatric Assiociation yhdistyksen hallituksen jäsen.


title: Sirkka-Liisa Kivelä

text: Toiminnastaan Kivelä on palkittu useilla tunnustus-ja kunniapalkinnoilla, joista tärkeimpiin kuuluvat Depressiotutkimuksen tunnustuspalkinto vuonna 1993, Eeva Jalavisto -kunniapalkinto vuonna 1998 ja Magda M. og Svend Aa Friederichs Mindelaget -säätiön Pohjoismainen kunniapalkinto yleislääketieteen tutkimuksen kehittämisestä vuonna 1999. Hän on saanut Suomen Valkoisen Ruusun 1. luokan ritarimerkin vuonna 2006. Suomen tietokirjailijat ry on palkinnut Kivelän Tietokirjailijapalkinnolla vuonna 2009. Vuonna 2010 hän on saanut valtion tiedonjulkistamispalkinnon.


title: Taru Rinne

text: Taru Rinne (s. 27. elokuuta 1968 Turku) on suomalainen entinen karting-autoilija ja ratamoottoripyöräilijä. Hän on ensimmäinen nainen, joka on yltänyt MM-pisteille ratamoottoripyöräilyn MM-sarjassa. Kansainvälinen Moottoriliitto FIM valitsi Taru Rinteen vuoden 2017 naismoottoripyöräilyn legendaksi ja hänet palkittiin FIM:n palkintogaalassa Andorrassa 26.11.2017.


title: Taru Rinne

text: Rinne aloitti uransa karting-kuljettajana kilpailemalla tulevia formula-1 -kuljettajia Mika Häkkistä, Mika Saloa ja Jyrki Järvilehtoa vastaan. Hän voitti Suomen mestaruuden 85cc -luokassa ennen Häkkistä vuonna 1979, sijoittui seuraavana vuonna toiseksi Salon jälkeen - Häkkinen oli neljäs - ja taisteli vuonna 1981 jälleen Häkkistä vastaan sijoittuen tämän jälkeen toiseksi. Vuonna 1982 Rinne voitti taas mestaruuden Häkkisen ollessa toinen. 1983 Rinne sijoittui niin ikään ensimmäiseksi loppupisteissä, mutta hylättiin viimeisessä kilpailussa sääntöjen vastaisen bensiinin vuoksi, ja mestaruus meni Häkkiselle. Lisäksi Rinne sai vuoden ajokiellon, joka päätti hänen lupaavan karting-uransa.


title: Taru Rinne

text: Huolimatta menestyksestään nelipyöräisellä Taru Rinne vaihtoi moottoripyöriin ja debytoi road racingin MM-sarjassa vuonna 1988. Hän sijoittui Hondallaan toiseksi 125-kuutioisten Hockenheimin GP:n aika-ajossa vuonna 1989 ja johti osan kilpailua. Rinne sijoittui lopulta seitsemänneksi parantaen yhdellä sijalla aiempaa parastaan, Assenin kahdeksatta sijaa. Tämä jäi hänen parhaaksi sijoituksekseen, sillä Rinne joutui pahaan onnettomuuteen Paul Ricardin kilpailussa. Hän toipui ajokuntoon, mutta sai kirjeen Bernie Ecclestonelta, joka tuohon aikaan päätti, ketkä saavat osallistua sarjaan. Kirjeessä sanottiin, ettei Rinne ole mukana MM-sarjassa seuraavana vuonna. Tämä lopetti hänen uransa huipputasolla, ja Rinne sanoi myöhemmin kyseisen kirjeen olleen suurin pettymys hänen elämässään.


title: Edward Minoff

text: Edward Minoff on yhdysvaltalainen taidemaalari. Hän on yksi Grand Central Academy of Artin ohjaajista. Tyypillisiä hänen töidensä aiheita ovat asetelmat, maisemat, muotokuvat ja muut figuratiiviset aiheet.


title: Edward Minoff

text: Minoff valmistui New Yorkin Tich School of artista. High schoolin ja Collegen aikana hän opiskeli Art Student Leaguessa New Yorkissa 1986-1989, School of Designissä, Vassar Collegessa 1990-1992 ja myöhemmin Drawing Academy of Atlanticissa. Hänen pääopintonsa tapahtuivat 1997-2002 Jacob Collinssin johdolla Water Street Atelierissa ja 2000-2001 Florence Academy of Artissa.


title: Leewardsaaret

text: Leewardsaaret on Seurasaarten läntinen saariryhmä Ranskan Polynesiassa Tyynellämerellä. Siihen kuuluu viisi asuttua tuliperäistä sarta ja neljä asumatonta koralliatollia.


title: Leewardsaaret

text: Ensimmäinen eurooppalainen saaristolla oli James Cook vuonna 1769. Ensimmäisellä matkallaan (hän kävi saarilla kahdesti) hän nimesi saaret Leewardsaariksi. Saarista tuli Ranskan protektoraatti 1843 ja siirtokunta 1880.


title: Leewardsaaret

text: Saaret ovat vuoristoisia ja tuliperäisiä. Tulivuoret ovat jo kauan sitten sammuneet ja eroosio on hävittänyt kraatterit miltei kokonaan. Kasvistoon kuuluvat kookospalmut, kairapalmut ja leipäpuu. Saarilla olevista eläimistä suurin osa on sikoja, rottia ja pieniä liskoja. Tärkeimmät vientituotteet ovat kopra, sokeri, rommi, kotilot ja vanilja. Tärkeimpiä energia- ja luonnonvaroja ovat myös kalastus, koboltti sekä vesivoima. Matkailu on erittäin tärkeä elinkeino.


title: Tapani Rönnemaa

text: Erkki Tapani Rönnemaa (s. 18. joulukuuta 1947 Turku) onTurun yliopiston sisätautiopin professori. Hän toim vuodesta 2007 lähtien myös Turun yliopiston lääketieteellisen tiedekunnan dekaanina. Rönnemaa jäi eläkkeelle vuonna 2014.


title: Tapani Rönnemaa

text: Rönnemaa on tutkinut muun muassa diabeteslääkkeiden vaikutuksia raskausaikana.


title: Rüsselsheim

text: Rüsselsheim on kaupunki Saksassa, Hessenin osavaltiossa. Se sijaitsee Main-joen varrella, ja idässä sen naapuri on Frankfurt am Mainin suurkaupunki. Rüsselsheim on noin 60 000 asukkaallaan piirikuntansa Groß-Geraun suurin kaupunki. Pinta-alaltaan kaupunki on 58,3 neliökilometrin suuruinen. Asukastiheys kaupungissa on 1 020 as./km².


title: Rüsselsheim

text: Varhaisin maininta Rüsselsheimista historiallisissa teksteissä sijoittuu vuoden 830 tienoille. Nykyisin kaupunki tunnetaan muun muassa Opel-automerkistä. Opelin perustaja Adam Opel syntyi kaupungissa, ja Opelin ensimmäinen ja suurin tehdas sekä suunnittelukeskus sijaitsevat siellä.


title: Mopelia

text: Mopelia tai Maupihaa on atolli Seurasaarilla Ranskan Polynesiassa. Se kuuluu Leewardsaariin.


title: Mopelia

text: Atolli on karkeasti 8 km leveä, ja sen laguuni on noin 40 m syvä. Atollin riutat mahdollistavat vain yhden pienen kulkureitin pois atollin länsipuolelta. Atollin itäosat ovat kapeaa, tiheään kasvanutta pienten saarien ketjua. Pääsaaren Motu Mopelian ja muiden saarten yhteispinta-ala on 2,6 km². Atollin ainoa kylä sijaitsee pääsaarella, ja se on seissyt siinä 1985 lähtien. Asukkaita kylässä on kymmenen.


title: Mopelia

text: Samuel Wallis löysi atollin 1767 yhdessä Motu Onen ja Fenua Uran kanssa. 1917 saarelle perustettiin Papetee company, jonka kolme työntekijää valmistivat kopraa, kasvattivat sikoja ja kanoja ja keräsivät kilpikonnia. Myöhemmin saarelle perustettiin toinen yritys, joka istutti saarille kookospalmuja.


title: Mopelia

text: Ainakin osa-aikaisesta alkuperäisasutuksesta kertovat arkeologiset löydöt mm. kalastusvälineistä.


title: The KMG's

text: The KMG's (Krazy Mess Groovers) on belgialainen funk-disko-musiikkia soittava yhtye. Yhtye syntyi kahden amerikkalaisen mustan musiikin ihailijan, Mr Scotchin ja Sexyfiren tavattua toisensa. Ensin he esiintyivät jazzduona, jonka jälkeen laajensivat kokoonpanoa torvilla (Whipesnappers), rytmisektiolla (Groove Brothers) ja taustalaulajalla (Lady Soulflower). Näin syntyi nykyinen KMG's.


title: The KMG's

text: Yhtye on maininnut vaikutteikseen seuraavat yhtyeet/laulajat: Earth, Wind & Fire, Stevie Wonder, Kool & the Gang, Johnny Guitar Watson, Sly & The Family Stone, The Jacksons, Herbie Hancock ja Chic.


title: The KMG's

text: The KMG's osallistui vuoden 2007 Eurovision laulukilpailuun kappaleella "LovePower", mutta putosi semifinaalissa. Valinnan Euroviisuihin osallistumisesta teki sisäisesti Belgian ranskankielinen yleisradioyhtiö RTBF.


title: The KMG's

text: Koska Euroviisuissa esiintyjien määrä lavalla on rajattu kuuteen; ainoastaan Sexyfire, Mr Scotch, Mr French Kiss, Big Boss, Mr Cream ja Lady Soulflower pääsivät esiintymään.


title: The KMG's

text: The KMG's on kansainvälinen yhtye, sillä jäsenten juuria löytyy mm. Pakistanista, Ukrainasta, Vietnamista ja Puolasta.


title: Pentti Virrankoski

text: Pentti Virrankoski (s. 20. kesäkuuta 1929 Vancouver) on suomalainen historian professori. Virrankoski nimitettiin Turun yliopiston Suomen historian apulaisprofessoriksi vuonna 1965 ja professoriksi vuonna 1978. Eläkkeelle hän siirtyi vuonna 1992.


title: Pentti Virrankoski

text: Virrankoski on laaja-alainen historian ja kulttuuriantropologian tutkija. Tunnustuksena teoksistaan hän on saanut Åbo Akademilta kunniatohtorin arvon 1988. Svenska litteratursällskapet i Finland on myöntänyt hänelle 1988 Kustaa III:n palkinnon ja Ruotsin Akatemia 1996 Axel Hirschin palkinnon.


title: Louis-Joseph Gay-Lussac

text: Louis-Joseph Gay-Lussac (myös Joseph-Louis Gay-Lussac, 6. joulukuuta 1778 Saint-Léonard-de-Noblat – 9. toukokuuta 1850 Pariisi) oli ranskalainen fyysikko ja kemisti. Gay-Lussac tunnetaan erityisesti hänen mukaansa nimetystä Gay-Lussacin laista sekä alkoholin ja veden seosten tutkimuksista. Joissakin maissa käytetään niin sanottua Gay-Lussac-asteikkoa, joka kuvaa alkoholijuomien alkoholipitoisuutta.


title: Louis-Joseph Gay-Lussac

text: Gay-Lussac syntyi ranskalaisessa Saint-Léonard-de-Noblat’n kaupungissa. Opetuksensa hän sai kotona ja vasta vuonna 1794 hänet lähetettiin Pariisiin valmistautumaan opintoihinsa École polytechniquessa. Myöhemmin hän siirtyi opiskelemaan École nationale des ponts et chausséeseen ja pian siirron jälkeen hänestä tuli Claude Louis Berthollet’n apulainen. Gay-Lussac toimi Sorbonnessa fysiikan professorina vuosina 1808–1832 ja sen jälkeen kemian professorian Jardin des Plantes’ssa.


title: Louis-Joseph Gay-Lussac

text: Gay-Lussac meni naimisiin Geneviève-Marie-Joseph Rojot’n kanssa vuonna 1809. Pariskunnalle syntyi viisi lasta.


title: Louis-Joseph Gay-Lussac

text: Opettajansa Antoine-Laurent Lavoisierin tavoin Gay-Lussac oli kiinnostunut kaasujen ominaisuuksista. Hänen ensimmäisen suuren tutkimusprojektinsa tuloksena oli, että kaikkien kaasujen tilavuus muuttuu lämpötilanmuutoksissa samalla tavalla, jos paine on vakio (Charlesin laki). Gay-Lussac julkaisi periaatteen vuonna 1802, mutta periaate on kirjattu Jacques Charlesin nimiin, sillä tämä oli päätellyt saman asian 15 vuotta aikaisemmin, vaikkakaan ei julkaissut sitä.


title: Louis-Joseph Gay-Lussac

text: Vuonna 1804 Gay-Lussac nousi vetypallojen kannattelemana yli seitsemän kilometrin korkeuteen, ja mittasi painetta, lämpötilaa, kosteutta ja ilman koostumusta eri korkeuksilla. Hän teki samalla myös magneettisia havaintoja.


title: Louis-Joseph Gay-Lussac

text: Vuonna 1808 Gay-Lussac julkaisi tunnetun tuloksensa samassa paineessa ja lämpötilassa yhdistettyjen kaasujen tilavuuden säilymisestä. Tästä muotoutui Gay-Lussacin laki.


title: Louis-Joseph Gay-Lussac

text: Kemian alalla Gay-Lussac valmisti kaliumia ja booria, tutki klooria, jodia ja syaania sekä paransi rikkihapon valmistustapaa.


title: Merimiespihvi

text: Merimiespihvi on padassa hauduttamalla valmistettu liharuoka, jonka keskeisinä valmistusaineina ovat viipaloitu naudanliha, viipaloidut perunat ja sipuli. Mausteina käytetään muun muassa maustepippuria ja laakerinlehteä. Valmistuksessa perunat, lihaviipaleet ja sipulilohkot asetetaan kerroksittain pataan (alimmaisena ja päällimmäisenä peruna), ja joukkoon lisätään runsaasti nestettä, joka on tavallisesti olutta mutta myös lihalientä tai molempia. Naudanpaistin mureudesta riippuen sitä kannattaa hieman esikypsentää esimerkiksi pannulla. Hauduttaminen kestää 1–1,5 tuntia. Merimiespihvin lisäkkeiksi sopivat etikkapunajuuri ja maustekurkku.


title: Pohjoislahti

text:
Pohjoislahti on kylä Etelä-Keuruulla Keski-Suomessa. Pohjoislahdella on kyläkoulu.
Siellä toimii myös nuorisoseura ja kesäteatteri. Pohjoislahti kuuluu myös Jyväskylän Rallin ajoreittiin nimellä Pohjoisperän pikataival. Kylä on mäenharjanteella aivan Keurusselän rantamaisemissa.


title: Mauro Berruto

text: Mauro Berruto (s. 8. toukokuuta 1969) on italialainen lentopallovalmentaja. Berruto valmensi Suomen miesten lentopallomaajoukkuetta menestyksekkäästi vuosina 2005–2010. Suomi saavutti hänen alaisuudessaan EM-nelossijan vuoden 2007 EM-lopputurnauksesta. Berruto siirtyi Italian lentopallomaajoukkueen päävalmentajaksi vuonna 2010, kun hän käytti optionsa, jonka myötä hän kykeni irtisanomaan sopimuksensa Suomen maajoukkueen kanssa.


title: Mauro Berruto

text: Italian miesten lentopallomaajoukkueen päävalmentajana Berruto toimi aina kesään 2015 asti, kunnes hän erosi. Eroon johtivat erimielisyydet maajoukkueen tähtipelaajiston kanssa. Berruto ei hyväksynyt maajoukkuepelaajien yöelämään kohdistuneita reissuja kesken Maailmanliigan ja erotti heidät Italian maajoukkueesta. Kohun saattelemana lopulta Berruto itse päätti erota heinäkuussa 2015. Italian päävalmentaja hän saavutti joukkueen kanssa muun muassa pronssia Lontoon olympialaisista 2012 ja hopeaa EM-kisoista vuosina 2011 ja 2013.


title: Mauro Berruto

text: Berruto aloitti seuravalmentajana Lecce Pen Cus Torinon joukkueessa vuonna 1990. Hän toimi Torinon joukkueen kakkosvalmentajana kuusi kautta peräkkäin. Torino nousi B2-liigasta aina A2-liigaan asti. A2-liiga on toiseksi korkein sarjataso Italiassa. Torinosta Berruto jatkoi valmentajauraansa Kreikkaan Olympiakos Piraeusin riveihin. Olympiakos Piraeusin valmentajana hän toimi kausilla 1996–1998. Piraeus voitti Kreikan liigan kaudella 1998, ja oli kolmas kaudella 1997. Lisäksi joukkue saavutti kaksi Kreikan cupia Berruton toimiessa kakkosvalmentajana. Kaksi kautta Kreikassa valmennettuaan Berruto palasi kotimaahansa Italiaan, ja alkoi valmentaa B1-liigassa Kappa Torinoa.


title: Mauro Berruto

text: Kappa Torinossa Berruto toimi uransa ensimmäistä kertaa päävalmentajana, ja valmensi joukkueensa takaisin A2-liigaan. Samalla Torino juhli hopeaa Italian B2-cupissa. Kauden loputtua Berruto teki sopimuksen Kreikan A-maajoukkueen kanssa, ja alkoi valmentaa joukkuetta kakkosvalmentajana Giampaolo Montalin toimiessa päävalmentajana.


title: Mauro Berruto

text: Berruto jatkoi päävalmentajana Kappa Torinossa, ja joukkue voitti Italian A2-cupin kaudella 2001. Kauden päätyttyä hän valmensi myös Italian yliopistomaajoukkuetta MM-kisoissa. Kauden päätteeksi hän teki sopimuksen Copra Piacenzan kanssa, jonka hän valmensi kauden 2002 jälkeen maailman kovimpaan lentopalloliigaan, Italian A1-liigaan. Hänet valittiin A2-liigan parhaimmaksi valmentajaksi kauden jälkeen.


title: Mauro Berruto

text: Berruto jatkoi Copra Piacenzan joukkueessa kaudella 2003 päävalmentajana, ja toimi kauden puolessavälissä muun maailman päävalmentajana Italian liigan All-Stars-pelissä. Kesällä hän nousi Italian miesten lentopallomaajoukkueen kakkosvalmentajaksi, ja voitti Euroopan mestaruuden sekä maailmanliigan pronssia kotimaansa kakkosvalmentajana.


title: Mauro Berruto

text: Kaudella 2004 Berruto alkoi valmentaa Parmaa Italian A1-liigassa. Kauden jälkeen kesällä hän voitti Italian miesten lentopallomaajoukkueen mukana olympiahopeaa ja maailmanliigan hopeaa. Parmasta Berruto lähti kauden jälkeen huippuseura Lube Macerataan.


title: Mauro Berruto

text: Kaudella 2005 Berruto valmensi Lube Maceratan toiseksi Italian A1-liigassa. Kauden päätyttyä hän teki kolmivuotisen sopimuksen Suomen lentopallomaajoukkueen kanssa, jonka hän johti Euroopan liigan hopealle heti.


title: Mauro Berruto

text: Kauden 2006 alun hän toimi Sempre Volley Padovan päävalmentajana, mutta jätti tehtävät kesken kauden huonon menestyksen takia. Hän hankki Padovaan kaudeksi 2006 kolme suomalaispelaajaa, Mikko Eskon, Simo-Pekka Ollin ja hakkuri Matti Hietasen.


title: Mauro Berruto

text: Suomen lentopallomaajoukkueessa hän toimi kesällä 2006 Maailmanliigassa valmentajana, ja Italian A-maajoukkueessa hän toimi kakkosvalmentajana 2006 MM-kisoissa. Kuvio sopi hyvin Suomen lentopalloliitolle sillä valmennuspesti kattoi vain MM-kisat. Italia sijoittui MM-kisoissa lopulta viidenneksi.


title: Mauro Berruto

text: Kesällä 2007 Berruto valmensi Suomen lentopallomaajoukkueen Maailmanliigan lohkossaan hienosti toiseksi. Hän teki huippusopimuksen 18 kertaa Kreikan liigan voittaneen Panathinaikos VC:n kanssa Kreikan liigaan kesän päätyttyä. Euroopan-mestaruuskilpailuissa 2007 Berruto valmensi Suomen lentopallomaajoukkueen sen historian parhaimpaan saavutukseen, neljänneksi. Neljäs tila oli myös Suomen palloiluhistorian paras saavutus kautta aikojen.


title: Mauro Berruto

text: Panathinaikos VC:n riveissä Berruto valmensi joukkueen Kreikan liigan runkosarjan voittoon, ja aina finaaleihin asti. Finaaleissa alkoivat kuitenkin joukkueen ongelmat, kun ykköspassari Marcelinho joutui jättämään ensimmäisen finaalipelin väliin, ja joukkueen tähtihakkuri Liberman Agamez oli finaalisarjan poissa kokonaan. Berruto valmensi joukkueen myös Kreikan Cup-kultaan sekä Mestareiden liigan puolivälieriin.


title: Mauro Berruto

text: Kaudella 2008 Berruto valmensi italialaista Acqua Paradiso Gabeca Montichiaria, joka pelaa maailman kovimmassa lentopalloliigassa, A1-liigassa. Joukkue ylsi sarjassa aina puolivälieriin asti, jossa se tippui mestarisuosikki Cuneolle voitoin 2–3. Berruton alaisuudessa oli seurassa suomalaispassari Mikko Esko. Kauden 2008–09 jälkeen Berruto jatkoi edelleen Montichiarissa. Seura joutui maailmanlaajuisen laman johdosta taloudellisiin ongelmiin, jonka johdosta seuran kotikaupunki muuttui Montichiarista läheiseen Monzan kaupunkiin. Berruton alaisuudessa seurassa pelasivat suomalaiset yleispelaajat Urpo Sivula ja Jari Tuominen. Monza tippui puolivälierissä Italian liigassa.


title: Mauro Berruto

text: Mauro Berruton, ulkomaisen huippuvalmentajan, hankkiminen Suomen maajoukkueen valmentajaksi oli Suomen Lentopalloliitolta poikkeuksellinen suurhankinta. Berruto vaati liitolta panostusta myös harjoitteluolosuhteisiin ja liitto toteutti hänen vaatimuksensa. Panostusten myötä maajoukkue pääsi aiempaa parempiin saavutuksiin, toistaiseksi parhaimmillaan EM-kisojen neljännelle sijalle 2007.Berruto aloitti päävalmentajan tehtävät MM-karsintojen ensimmäisellä kierroksella. Suomi voitti Tampereella pelatun turnauksen. Toiselta karsintakierrokselta Suomi ei päässyt jatkoon.


title: Mauro Berruto

text: MM-karsintojen jälkeen maajoukkue jatkoi pelejään kovatasoisessa Euroopan liigassa. Berruto nosti joukkueeseen nuoret lahjakkuudet Mikko ja Matti Oivasen sekä Simo-Pekka Ollin. Joukkueesta jäivät pois mestareiden liigan parhaaksi liberoksi valittu Jussi Heino ja muita vanhempia pelaajia. Maajoukkue selviytyi Euroopan liigan finaaliturnaukseen ja sijoittui toiseksi. Nuorista pelaajista hakkuri Mikko Oivanen ja passari Simo-Pekka Olli valittiin turnauksessa pelipaikkansa parhaiksi pelaajiksi.Suomen maajoukkue sai paikan arvostettuun lentopallon maailmanliigaan Kreikan luovutettua paikkansa. Valintaa maailmanliigaan avusti Berruton hyvä maine lentopallopiireissä. Historiansa toisen kerran maailmanliigassa pelannut maajoukkue osoitti Berruton alaisuudessa edelleen kehittymistä viemällä olympiavoittaja Brasilialta kolme erää ja voittamalla Argentiinan ylivoimaisesti liigan viimeisessä pelissä. Suomen lopullinen sijoitus oli jaettu 10. sija.


title: Mauro Berruto

text: Toisella päävalmentajakaudellaan Berruto hankki Suomelle kymmenen vuoden tauon jälkeen karsintojen kautta paikan EM-lopputurnaukseen. Joukkue nuoreni kauden aikana entisestään. Berruton kolmannella päävalmentajakaudella Suomi otti maailmanliigassa kuusi voittoa peräkkäin voittaen lopulta seitsemän peliä. Suomi sijoittui lohkossaan toiseksi ja haki paikkaa liigan finaaliturnaukseen Puolaan mutta paikka annettiin Ranskalle.


title: Mauro Berruto

text: Maailmanliigan jälkeen Berruto antoi pelaajilleen kuukauden lepoaikaa kunnes joukkue kokoontui Kuortaneen Urheiluopistolle. Raskasta harjoittelua sisältänyt viiden viikon pituinen maajoukkueleiri tähtäsi pelkästään menestykseen EM-kilpailuissa. Leirijakso päättyi harjoitusotteluun Berruton maanmiehen, Andrea Anastasin valmentamaa Espanjaa vastaan. Suomi hävisi ottelun 3-0 ja tulokseen tyytymätön Berruto kävi joukkueensa kanssa pitkän palaverin Kuortaneella ennen matkaa Moskovan EM-kisoihin.


title: Mauro Berruto

text: "Huono kenraali, parempi ensi-ilta", painotti Berruto Suomen pelaajille ennen EM-kisoja. Ensimmäisessä EM-kisaottelussaan Suomi oli lähellä voittoa hallitsevasta Euroopan mestarista, Berruton "oppi-isän" Gian Paolo Montalin valmentamasta Italiasta mutta hävisi lopulta 3-2. Seuraavaksi Suomi voitti Kroatian mutta kisojen positiiviseksi yllättäjäksi Suomi nousi voittamalla hallitsevan MM-pronssimitalistin, Bulgarian viimeisessä alkulohko-ottelussaan 3-0. Seuraava yllätys oli hallitsevan MM-hopeamitalistin, Puolan voittaminen jatkolohkon ensimmäisessä ottelussa. Kun Suomi seuraavaksi voitti Belgian ja Venäjä voitti Italian, varmistui Suomen välieräpaikka, mikä oli maajoukkueen kaikkien aikojen paras arvokisasaavutus. Jatkolohkon viimeisessä ottelussa Suomi hävisi niukasti isäntämaa Venäjälle.


title: Mauro Berruto

text: EM-välierissä Suomi hävisi niukasti lopulta mestaruuteen edenneelle Espanjalle 3-2. Pronssiottelussa Suomi ei löytänyt parasta mahdollista virettään ja hävisi Serbialle.


title: Mauro Berruto

text: 4. kausi päävalmentajana


title: Mauro Berruto

text: Suomen joukkue ei edennyt Pekingin kesäolympialaisiin, vaikka paikka oli lähellä. Suomi hävisi Euroopan Olympiakarsintojen välierässä EM-kultaa voittaneelle Espanjalle 3-1. Suomi ei saanut paikkaa maailmankarsintoihin, joten sen oli tyytyminen ulos Pekingistä.


title: Mauro Berruto

text: Kesän Maailmanliiga peleihin Suomi osallistui huomattavasti nuorentuneella joukkueella. Joukkueen EM-kisoissa olleet runkopelaajat pitivät taukoa edustustehtävistä ja nuoret pelaajat saivat tilaisuuden. Joukkue kehittyi huimin askelein kohta Maailmanliiga loppua ja ottikin viidestä viimeisestä pelistä peräti neljä voittoa.


title: Mauro Berruto

text: 5. kausi päävalmentajana


title: Mauro Berruto

text: Suomen maajoukkue lähti työntäyteiseen kesään 2009 ennakkoon hyvistä pelaaja-asetelmista, sillä useat maajoukkuepelaajat olivat vakiinnuttaneet paikkansa ulkomaisissa huippuseuroissa. Loukkaantumiset verottivat kuitenkin joukkueesta muun muassa kapteeni Tuomas Sammelvuon sekä Janne Heikkisen. Suomi aloitti maailmanliigan ottelunsa Etelä-Amerikassa ja hävisi ensin olympiakävijä Venezuelalle mutta voitti seuraavana päivänä eräluvuin 1–3. Maailman ykkösmaata Brasiliaa vastaan Suomi ylsi ensimmäisen kerran historiassaan viidenteen erään, joka kuitenkin päättyi brasilialaisten voittoon. Toisen osaottelun Brasilia voitti selvästi. A-maajoukkue jatkoi maailmanliigaottelujaan kolmena peräkkäisenä viikonloppuna Tampereella. Ensimmäisenä viikonloppuna Suomi otti kaksi voittoa Venezuelasta. Toisen viikonlopun lauantaina Hakametsän jäähallissa Suomen kaikkien aikojen suurimman lentopalloyleisön (6 258 henkilöä) edessä Suomi voitti ensimmäisen kerran Brasilian. Eräluvut olivat 3-2 Suomen noustua voittoon 0-2-tappioasemasta. Brasilia-otteluiden jälkeen Suomi voitti kahdesti Puolan, joka oli ollut olympialaisissa viides sekä edellisissä MM-kisoissa hopealla.


title: Mauro Berruto

text: Maailmanliiga päättyi vieraskentällä Puolaa vastaan pelattuihin otteluihin, joista Suomi otti yhden voiton sekä lisäksi yhden pisteen 3-2-tappion myötä. Tämä ei kuitenkaan riittänyt lopputurnaukseen, kun Venäjä omassa lohkossaan voitti molemmat viimeiset ottelunsa ja eteni parhaana lohkokakkosena finaaleihin.


title: Mauro Berruto

text: Huikean maailmanliigakauden jälkeen odotukset olivat katossa, kun Suomi pelasi ratkaisevan MM-karsintaturnauksen kotikentällään Tampereella. Avauspäivänä suomalaiset hoitivat nihkeästi Belgiasta voiton. Panokset olivat suuret, kun vastaan asettui Saksa, jonka Suomi joutui myöntämään paremmakseen ja koki näin jättipettymyksen jääden ulos MM-kisoista. Sunnuntaipäivän Venäjä-ottelu menetti merkityksensä Saksalle koetun tappion myötä.


title: Mauro Berruto

text: Epäonnistuneita MM-karsintoja yritettiin korvata EM-kisoissa, mutta laivaa ei saatu käännettyä. Suomi pelasi alakanttiin EM-kisat, vaikka selviytyen alkulohkostaan jatkoon, mutta jatkolohkossa ei enää paikkaa mitalipeleihin irronnut. Kausi päättyi kahteen suureen pettymykseen, kun MM-karsinnat tuottivat epäonnistumisen ja himoittu EM-mitali jäi saamatta.


title: Mauro Berruto

text: 6. kausi päävalmentajana


title: Mauro Berruto

text: Berruton kuudennella päävalmentajakaudella Suomen maajoukkueessa tapahtui suuria muutoksia. Tuomas Sammelvuo ja Janne Heikkinen ilmoittivat lopettavansa maajoukkueuransa, ja lisäksi Olli Kunnari kertoi vetävänsä huilia läpi kesän. Tämän ansiosta maajoukkueen jo entisestään nuoreen joukkueeseen nostettiin keltanokkia, jotka saivat mahdollisuuden maailmanliigassa ja EM-karsinnoissa. Berruto otti joukkueeseensa muun muassa nuoren tulokaspassari Eemil Tervaportin, joka löi heti läpi itsensä maajoukkueessa kansainvälisillä kentillä. Muutenkin Suomen joukkue kehittyi jälleen eteenpäin kesän maailmanliigassa kaataen lajin mahtimaat Yhdysvallat ja Venäjän. Yhdysvallat olivat voittaneet kultaa Pekingin olympialaisissa, kun taas venäläiset olivat pronssilla.


title: Mauro Berruto

text: Suomi eteni myös EM-kisoihin voittaen oman karsintalohkonsa.


Mauro Berruto


title: Mauro Berruto

text:
2008-20102007-20082006-20072005-20062004-20052003-20042002-2003 2001-2002 1999-2001Päävalmentajana:
Muuta


title: Sammy Davis

text: Sammy Davis voi tarkoittaa ainakin seuraavia:


title: John Morra

text: John Morra (s. 1962) on yhdysvaltalainen, Mississippin osavaltiosta kotoisin oleva taidemaalari. Hän opettaa Grand Central Academy of Artissa. Tyypillinen Morran töiden aihe on asetelma, mutta hän tekee jonkin verran myös figuratiivisia aiheita. Hän maalaa käyttäen ainoastaan elävää mallia.


title: John Morra

text: Morra kasvoi eteläisessä Kaliforniassa ja valmistui taiteiden kandidaatiksi Westmount Collegesta Santa Barbarassa 1985 ja vuonna 1987 kandidaatiksi Kalifornian yliopistossa. Vuonna 1991 hän suoritti taiteiden maisterin tutkinnon New Yorkin yliopistossa. Vuodesta 2000 alkaen hän on ollut vieraileva ohjaaja Seattle Realist Academyssä ja vuodesta 2006 ohjaaja Grand Central Academy of Artissa. Hän on myös opettanut New York Academyssä, School of Visual Artsissa New Yorkissa ja Water Street Atelierissa Brooklynissä.


title: John Morra

text: Morra on johtava hahmo amerikkalaisessa realistisessa taiteessa. Hän pyrkii jatkamaan amerikkalaisen realistisen asetelmamaalauksen perinnettä ja esittämään hienovaraisesti aseteltuina normaaleja, arkipäivän esineitä kukka-asetelma-aiheiden sijaan. Hänen maalauksissaan esiintyy muun muassa tehosekoittimia, mehupuristimia ja öljypurkkeja.


title: John Morra

text: Morra on kertonut, että häntä inspiroivat vanhat mestarit kuten Vermeer, Chardin ja Corot. Hänen töidensä kauneus perustuu taitavaan kompositioon ja värisommittelun käyttöön, kontrasteihin yksinkertaisten pintojen välillä. Kaikkein suurin huomio on tietenkin keskittynyt valon kulkuun.


title: Saarenmaan yliopistokeskus

text: Yliopistokeskuksen perustajajäseniä olivat Saarenmaan maakunnan lisäksi seuraavat yliopistot:


title: Saarenmaan yliopistokeskus

text: Lisäksi keskuksen toimintaan osallistuvat Latvian yliopisto, Riian teknillinen yliopisto, Kaunasin teknillinen yliopisto ja Klaipedan yliopisto.


title: Miinuskirja

text: Miinuskirja on Suomessa käytössä oleva lääkeostosten merkitsemistä varten tarkoitettu vihkonen, jonka voi ostaa apteekista. Apteekki merkitsee kirjaan tiedot lääkeostoksista (lähinnä ostopäivän ja ostosten loppusumman) siten, että sairausvakuutuslain mukaan korvattavat (Kela-korvaus) ja käsikauppalääkkeet on eritelty. Erillistä apteekin kassakuittia ei tällöin anneta. Miinuskirjan tarkoituksena on helpottaa asiakkaan lääkekustannusten seurantaa, koska lääkeostot ovat yhdessä paikassa ja erillisten apteekkikuittien keräilyä ja säilytystä ei tarvita.


title: Miinuskirja

text: Miinuskirja oli alun perin tarkoitettu liitettäväksi veroilmoitukseen lääkekulujen verovähennysoikeuden selvittämiseksi. Kun sairauskulujen verovähennysoikeus poistettiin, miinuskirjan tarkoituksena on nykyään helpottaa lääkekulujen seurantaa ja tehdä erillisten apteekkikuittien keräily tarpeettomaksi. Kelassa on lääkeostosten ns. kattokorvauksen ylityksen yhteydessä esitettävä apteekkikuitti tai muu luotettava selvitys kustannuksista. Kattosumman ylittävä osuus maksetaan sille, joka on maksanut lääkeoston. Asiakkaan itsensä lisäksi maksajana voi olla työnantaja työterveyshuollon säännösten perusteella, sosiaalivirasto toimeentulotukena tai vakuutusyhtiö. Asiakkaan esittämä miinuskirja on luotettava selvitys hänen itsensä maksamista Kela-korvaukseen kuuluvista lääkeostoista. Vuonna 2016 lääkkeiden vuosiomavastuu (lääkekatto) on 610,37 euroa. Sen ylittävä osa korvataan kokonaan siten, että lääkekohtainen omavastuuosuus on 2,50 euroa. Kattosumma on kalenterivuosikohtainen ja koskee vain Kela-korvauksen piiriin kuuluvia lääkkeitä.


title: Miinuskirja

text: Useat apteekit tarjoavat palvelua, jossa asiakas antaa apteekille valtakirjan kattokorvauksen nostamista varten. Tällöin asiakas maksaa vain lääkekohtaisen omavastuuosuuden, ja apteekki hakee Kelalta sairausvakuutuslain mukaisen osuuden.


title: Tallinnan teknillinen yliopisto

text: Tallinnan teknillinen yliopisto eli TTÜ () on Tallinnassa Virossa toimiva yliopisto. Yliopistossa on kahdeksan tiedekuntaa, ja siellä opiskelee noin 14 500 opiskelijaa.


title: Tallinnan teknillinen yliopisto

text: Tallinnan teknillistä yliopistoa edeltänyt korkeakoulu perustettiin vuonna 1918. Vuonna 1936 koulu nimitettiin yliopistoksi, ja 1938 se sai nykyisen nimensä.


title: Tallinnan teknillinen yliopisto

text: Tallinnan Teknillisessä yliopistossa aloittaa vuosittain noin 200 suomalaista opiskelijaa englannin kielisillä linjoilla joista suosituimmat ovat International Business Administration (Kauppatieteet), International Relations (Kansainvälinen politiikka) sekä Law (Laki).


title: Tallinnan teknillinen yliopisto

text: Suomalaiset opiskelijat Tallinnassa ovat perustaneet opiskelijajärjestöjä Tallinnaan kuten TSOJ (Tallinnan Suomalaiset Opiskelijat) johon voivat liittyä kaikki suomalaiset Tallinnan korkeakouluissa opiskelevat henkilöt.


title: Tallinnan teknillinen yliopisto

text: Alakohtaisia järjestöjä joihin Tallinnan Teknillisen yliopiston suomalaisia opiskelijoita kuuluvat ovat vuonna 2018:


title: Tallinnan teknillinen yliopisto

text: - NESU Tallinn (Nordic Economics Students' Union / Nordiska Ekonomie Studerandes Union). NESU Tallinn on järjestö kauppatieteitä Tallinnassa opiskeleville, suurin osa jäsenistä on Tallinnan Teknillisestä yliopistosta, loput Estonian Business Schoolista. NESU Tallinn on perustettu ja "tuotu" Viroon Tallinna asuvien suomalaisten opiskelijoiden puolesta ja historiallisesti hallitus on koostunut täysin suomen kansalaisista. NESU Tallinn -järjestön tapahtumat ovat kuitenkin yleisesti avoinna kaikille kansalaisuuteen tai tieteenalaan riippumatta vaikkakin järjestön teemat ja tapahtumat ovat kauppatieteiden opiskelijoille suunnattu. NESU Tallinn - järjestö tarjoaa Tallinnan Teknillisessä Yliopistossa opiskeleville jäsenilleen opiskelijahaalarit jotka voi tunnistaa oranssista väristään.


title: Tallinnan teknillinen yliopisto

text: - MTÜ Õigus Juuratudengid (Tuttavallisemmin Õigus) on järjestö Tallinnan teknillisen yliopiston Tallinn Law Schoolin opiskelijoille. Myös Õigus-järjestön hallitus koostuu pääosin Tallinnassa opiskelevista suomalaisista. Õigus tarjoaa jäsenilleen lilanväriset opiskelijahaalarit.


Tallinnan teknillinen yliopisto


title: Tallinnan yliopisto

text: Tallinnan yliopisto () on Tallinnassa, Virossa sijaitseva yliopisto, joka perustettiin vuonna 2005 yhdistämällä useita tallinnalaisia korkeakouluja. Tallinnan yliopiston kampus sijaitsee kaupungin keskustassa, suoraan sataman, Kadriorgin, Kadriorgin palatsin sekä presidentin virka-asunnon vieressä. Yliopisto koostuu kuudesta tiedekunnasta, joissa opiskelee yhteensä 10 016 opiskelijaa.


title: Tallinnan yliopisto

text: Tallinnan yliopisto perustettiin 18. maaliskuuta 2005, kun Baltic Media Film School (1992/1997), Tallinnan pedagoginen yliopisto (1919/1952/1992), Tallinnan historian tutkimuslaitos (1946) ja Viron akateeminen kirjasto (1946) yhdistettiin yhdeksi oppilaitokseksi.


title: Tallinnan yliopisto

text: Tallinnan yliopisto on saanut tunnustusta sekä paikallisesti, että kansainvälisesti roolistaan koulutuksessa ja tieteessä. Yliopiston tavoitteina ovat kestävä kehitys akateemisen yhteistyön pilarina, älyllisten yksilöiden valmentaminen akateemista uraa varten sekä julkisen dialogin tuotto. Yliopisto on osana Euroopan unionin Horisontti 2020 -ohjelmaa.


title: Tallinnan yliopisto

text: Tallinnan yliopistolla on sinfoniaorkesteri, monta palkittua kuoroa ja erinäisiä urheilu-, sekä tanssiryhmiä. Tallinnan Yliopiston mieskuoro on saanut erityisesti kansainvälistä huomiota, kun se voitti vuonna 2015 hopeaa arvostetussa Cornwallin kansainvälisessä mieskuorokilpailussa, johon osallistui noin sata huippukuoroa ympäri maailmaa.


title: Tallinnan yliopisto

text: Yliopistossa on kuusi akateemista oppilaitosta sekä kaksi itsenäistä laitosta, jotka tekevät jatkuvaa tutkimusta oikeustieteessä, pedagogiassa, humanistisissa tieteissä, taiteessa, luonnontieteissä ja sosiologiassa.


title: Tallinnan yliopisto

text: Yliopistossa on 21 656 opiskelijaa, joista 8 861 on täysiaikaisia opiskelijoita. Työntekijöitä ja luennoitsijoita on 850. Yliopistolla on 131 erilaista opinto-ohjelmaa.


title: Tallinnan yliopisto

text: Tallinnan yliopiston kampuksen rakennuksilla on käytössä latinankieliset nimet:


title: Tallinnan yliopisto

text: Tallinnan yliopistosta on nopeasti tulossa Baltian kansainvälisin yliopisto. Se tekee yhteistyötä 55 eri yliopiston kanssa yli 30 maassa. Sillä on yli 600 Erasmus+ -yhteistyösopimusta. Tallinnan yliopisto järjestää kesämoduuleita, joihin osallistuu vuosittain noin 300 osallistujaa keskimäärin 50 eri maasta.


title: Lentopelastuskomppania

text: Lentopelastuskomppania eli Leka on Helsingin Pelastuslaitoksen 10.10.1989 perustama erikoispelastusyksikkö.


title: Lentopelastuskomppania

text: Yksikön miehet koulutetaan Helsingin Pelastuskoulussa erillisillä kursseilla; toukokuuhun 2007 mennessä on koulutettu kahdeksalla lentopelastajan ammattitutkintoon johtavalla kurssilla yhteensä 74 lentopelastajaa, joista pelastuslaitoksella palvelee edelleen 49 ja 24 heistä Malmin pelastusasemalla. Koulutuksen sisällöstä ja taustatiedoista enemmän LEKA:n 10v. historiikissa (Valmiusviesti 2/99).


title: Lentopelastuskomppania

text: Omaa monitoimipelastushelikopteria H501 ei ole enää ollut vuoden 2002 jälkeen operoinnissa vaan toiminnassa käytetään rajavartiolaitoksen, lähinnä Helsingin vartiolentue (Agusta Bell 412), sekä Utin jääkärirykmentin helikopteripataljoonan (NH-90) helikoptereita.


title: Lentopelastuskomppania

text: Koulutettuja LEKA-miehiä käytetään ryhmänjohtajina jäljempänä mainitussa pelastuslaitoksen ja Suomenlahden merivartioston (SLMV)välisissä yhteistoimintatilanteissa sekä suurienergiaisissa onnettomuuksissa maa-alueilla.


title: Lentopelastuskomppania

text: Tämän lisäksi LEKA muodostaa Helsingin Finn Rescue Force:n ydinjoukon. Erottajan pelastusasemalla toimivat pelastussukeltajat liittyvät keskeisesti merialueen toimintaan, vaikka käytännössä heistä ei enää käytetä nimitystä - LEKA:n pelastussukeltajajoukkue (PeSuJ) samoin kuin ei lääkintäjoukkueestakaan vaikka lääkinnällinen pelastustoimi osallistuu tarvittaessa jäljempänä kuvattuun toimintaan.


title: Lentopelastuskomppania

text: Suomenlahden lisääntyneet riskit (Helsingin ja Tallinnan välisen linjan sivuuttaa 100 000 laivaluokan alusta, lähtöjä Hki+Tallinna vuorokaudessa 128) ovat vaikuttaneet pelastuslaitoksen ja Suomenlahden merivartioston yt-sopimuksen syntymiseen. Sopimus päivitettiin nykytarpeita vastaavaksi 15.11.2004.


title: Lentopelastuskomppania

text: Tähän kytkeytyvät keskeisesti myös rajavartiolaitoksen ilma-alukset ja erityisesti helikopterit.


title: Lentopelastuskomppania

text: Pelastuslaitoksen LEKA:aa ja muita yksiköitä käytetään meripelastustoimessa muun muassa seuraaviin tehtäviin:


title: Lentopelastuskomppania

text: Tehtävien aikaisessa yhteistoiminnassa painottuvat seuraavat asiat:


title: Lentopelastuskomppania

text: Muussa yhteistoiminnassa painottuvat seuraavat asiat:


title: Lentopelastuskomppania

text:
Tämän lisäksi LEKA:n Malmilla toimivaa perusyksikköä voidaan käyttää maa-alueilla
tapahtuvien suuronnettomuuksien pelastustehtävissä myös Helsingin alueen ulkopuolella.


title: Lentopelastuskomppania

text: Lentopelastuskomppanian ensimmäinen näkyvä tehtävä, eräänlainen "tulikaste", oli Hangon edustalla 27. joulukuuta 1990 kaatuneen rautamalmirikastetta Luulajasta Koverhariin kuljettaneen puskuproomu Finn-Balticin kaatuminen. LEKA:n miehet onnistuivat pelastamaan ylösalaisin kääntyneen aluksen pohjan läpi kaksi konehuoneen syvimpään kohtaan pelastautunutta merimiestä, joista toinen oli ollut vahtivuorossa konehuoneessa ja toisen toi sinne oikukas vesivirta pitkin käytäviä ja portaikkoja - kolhittuna mutta hengissä. Aluksen syvimpään kohtaan muodostunut ilmatila suojeli heidät hukkumiselta ja tilasta löytyneet kuivat työvaatteet hypotermialta. Lisäksi mukaan viime hetkellä saatu korillinen sokeripitoista virvoitusjuomaa antoi heille lisävoimia kamppailla tilanteessa hengenvaarallista nukahtamista vastaan.


title: Vivianin lause

text: Vivianin lause on geometrian teoreema, jonka mukaan tasasivuisen kolmion sivujen etäisyydet kolmion sisällä olevasta pisteestä ovat yhteenlaskettuna sama kuin kolmion korkeus.


title: Vivianin lause

text: Kaava on nimetty italialaisen matemaatikon Vincenzo Vivianin mukaan.


title: Deportivo Alavés

text: Deportivo Alavés on espanjalainen jalkapalloseura Vitoria-Gasteizin kaupungista Baskimaalta. Seuran edustusjoukkue pelaa Espanjan korkeimmalla sarjatasolla Primera Divisiónissa.


title: Deportivo Alavés

text: Alavés on pelannut Espanjan korkeimmalla sarjatasolla Primera Divisiónissa yhteensä 11 kautta vuosina 1930–1933, 1954–1956, 1998–2003 ja 2005–2006. Segunda Divisiónin ensimmäiseksi seura on sijoittunut kausilla 1929–1930, 1953–1954 ja 1997–1998. Kaudella 2000–2001 Alavés ylsi UEFA Cupin loppuotteluun, jonka Liverpool voitti lopulta 5–4 Alavésin tehtyä oman maalin jatkoajan 26. minuutilla.


title: Ira Gershwin

text: Ira Gershwin (6. kesäkuuta 1896 New York, Yhdysvallat – 17. elokuuta 1983) oli yhdysvaltalainen sanoittaja.


title: Ira Gershwin

text: Ira Gershwin on säveltäjä George Gershwinin isoveli, ja on laatinut sanat useisiin George Gershwinin musikaaleihiin ja "Porgy and Bess" -oopperaan. Ira oli perheen vanhin lapsi, häntä nuorempia lapsia perheessä olivat mm. Frances ja Arthur Gershwin. Georgen musikaalien lisäksi hän teki sanoja mm. Jerome Kernin, Kurt Weillin ja Harold Arlenin teoksiin.


title: Ira Gershwin

text: Ira Gershwinin tunnetuimpia musikaalisanoituksia ovat mm. "Funny Face", "Shall We Dance" ja "Porgy and Bess".


title: International University Audentes

text: Opetuskielinä on englanti, viro ja venäjä.


title: International University Audentes

text: Yliopiston virkaatekevä rehtori on psykologian tohtori Peeter Müürsepp.


title: International University Audentes

text: International University Audentes koostuu oikeus-, kauppa- ja yhteiskuntatieteellisestä tiedekunnasta. Viroksi ja englanniksi on mahdollista opiskella kaikissa kolmessa tiedekunnassa. Venäjäksi tarjotaan kauppatieteiden opintoja kandidaatti- ja maisteriohjelmissa.


title: International University Audentes

text: Yliopisto tarjoaa opetusta alemmasta korkeakoulututkinnosta tohtorintutkintoon.


title: International University Audentes

text:
Tutkinnot on järjestelty omiksi kokonaisuuksikseen, ja ne jakauvat kolmevuotiseen kandidaatin tutkintoon (180 ECTS) ja kaksivuotiseen maisterin jatkotutkintoon (120 ECTS).
Oikeustieteellinen tiedekunta tarjoaa opetusta englanniksi ja viroksi kandidaatin ja maisterin tutkinnoissa. Opiskelu painottuu Eurooppa- ja kansainväliseen oikeuteen.


title: International University Audentes

text: Kauppatieteellisen tiedekunnan opetustarjontaan kuuluvat kandidaatin ja maisterin tutkinnot englanniksi, viroksi ja venäjäksi.


title: International University Audentes

text: Valtiotieteellinen tiedekunta antaa opetusta englanniksi ja viroksi kandidaatti- ja maisteriohjelmissa.


title: International University Audentes

text: IUA tarjoaa mahdollisuutta tohtoriopintoihin kauppatieteellisessä ja valtiotieteellisessä tiedekunnassa.


title: International University Audentes

text: Avoin yliopisto tarjoaa opetusta opintopisteiden määrään perustuvalla veloituksella.


title: Anaalirauhanen

text: Anaalirauhanen on petoeläinten ja muiden lihansyöjien parillinen rasvarauhanen, joka sijaitsee peräaukon uloimman ja sisemmän sulkijalihaksen välissä.


title: Anaalirauhanen

text: Ihmisen anaalirauhanen saattaa joissain tapauksessa muuttua kirurgisesti hoidettavaksi peräsuoliavanteeksi ().


title: Anaalirauhanen

text: Anaalirauhasten merkityksenä katsotaan olevan lähinnä lajinsisäinen viestintä ja itsepuolustus. Eräillä näätäeläimillä arvellaan anaalirauhaseritteen viestittävän sukupuolesta.


title: Anaalirauhanen

text:
Normaalisti anaalirauhasten erite tyhjenee ulostamisen yhteydessä, mutta jos eritys on kiihtynyt tai eritteen poistuminen on vaikeutunut voi anaalirauhasiin tulla erilaisia sairausoireita ja tulehduksia. Esimerkiksi koiran anaalirauhaset voivat turvota niin että ne haittaavat ulostamista. Ne voi tyhjentää käsin puristamalla.
Anaalirauhasten kasvuun vaikuttaa myös keskeisesti ruokavalio. Joskus niihin saattaa tulla vakavampikin bakteeri-infektio kuten ajos eli paise, ja pahimmassa tapauksessa kuumeinen yleisinfektio, johon vaaditaan antibioottihoitoa. Anaalirauhaspaise voi puhjeta, mikä voi aiheuttaa eläimelle paljon kipua. Jos eläimellä on toistuvasti anaalirauhasongelmia, eläinlääkäri voi poistaa anaalirauhaset.


title: Pelastautumispuku

text: Pelastautumispuku (myös "pelastuspuku") on vesitiivis, lämpöä eristävä kumista tai erityismateriaalista valmistettu koko kehon peittävä suojapuku. Nykyaikaiset pelastuspuvut valmistetaan samoista materiaaleista ja samoilla menetelmillä kuin sukelluksessa käytettävät kuivapuvut.


title: Pelastautumispuku

text: Pukuja käytetään merellä, kun tehtävien laatu vaatii veden armoille asettautumista tai kauppalaivoilla uppoamisen vaaran uhatessa. Pääosaan puvuista liittyy oma kelluntajärjestelmä sekä kiinteät valjaat helikopteri- tai vinssinostoa varten.


title: Pelastautumispuku

text: Pelastuspukujen ominaisuudet määritellään SOLAS ja CE normeissa. Kalastuksessa käytetään myös edullisempia ja vähemmän suojaavia kelluntapukuja.


title: Stardust (yhtye)

text: Stardust oli lyhytaikainen ranskalainen elektronista musiikkia/housea soittava yhtye, johon kuului tuottajat Thomas Bangalter ja Alan Braxe ja laulaja Benjamin Diamond. He julkaisivat kesäkuussa 1998 "Music Sounds Better With You" -singlen, josta tuli suuri hitti.


title: Stardust (yhtye)

text: "Music Sounds Better With You":llä käytettiin samplea Chaka Khanin kappaleesta "Fate" vuodelta 1981. Singlen on mainittu olevan myydyin house-musiikki single. Pian singlen julkaisun jälkeen Bangalterille tarjottiin kolmea miljoonaa dollaria palkkioksi kokonaisen Stardust levyn tuottamisesta, mutta Bangalter, Braxe ja Diamond eivät työskennelleet enää yhdessä. Diamond ja Braxe jatkoivat soolo-uriensa parissa ja Bangalter jatkoi yhteistyötään Guy-Manuel de Homem-Christon kanssa Daft Punkin Discovery albumin julkaisemiseksi samalla työskennellen myös muiden projektien kanssa.


title: Patricia Velásquez

text: Patricia Carola Velásquez Semprún (s. 31. tammikuuta 1971) on venezuelalainen näyttelijä ja malli.


title: Patricia Velásquez

text: Velásquez syntyi Zuliassa, Venezuelassa. Nuorempana hän asui myös Meksikossa ja Ranskassa. Hän on biseksuaali.


title: Patricia Velásquez

text: Hänet tunnetaan parhaiten elokuvista Muumio ja Muumion paluu, joissa hän esitti Anck-su-namunia.


title: Robert Hays

text: Robert Hays (s. 24. heinäkuuta 1947 Bethesda, Maryland) on yhdysvaltalainen näyttelijä. Hänet muistetaan parhaiten rooleista elokuvissa "Hei, me lennetään!" (1980) ja "Hei, taas me lennetään!" (1982). Hänet on nähty myös useissa lyhytikäiseksi jääneissä televisiosarjoissa.


title: Robert Hays

text: Hays oli vuosina 1990–1997 naimisissa laulaja-näyttelijä Cherie Currien kanssa ja sai hänen kanssaan pojan.


title: Kääntöpöytä

text: Kääntöpöytä eli kääntötaso on keskusakselin ja ympyränmuotoisen kiskotuksen varaan sijoitettu, yleensä 360° kääntyvä silta, jonka päälle veturi voidaan ajaa ja sitten kääntää haluttuun suuntaan. Laivoissa (esim. S/S Viking) on käytetty autojen kääntöpöytiä.


title: Kääntöpöytä

text: Vaihtoehtoisesti kääntöpöytä on sama kuin pyöröpöytä (rotary table) eli jakopöytä eli indeksipöytä, metallityössä käytetty tarkkuuslaite. Sen avulla operaattori voi porata tai katkoa työkappaletta täsmälleen tasavälein kiinteän akselin suhteen.


title: Kääntöpöytä

text: Veturien niin sanotun sektoritallin yhteydessä kääntötaso on välttämätön: sen avulla veturit voidaan jakaa omiin talleihinsa, jolloin riittää yksi tuloraide ja tallien omat raiteet, kun pöytä voidaan kääntää vuorotellen kunkin tallin kohdalle.


title: Kääntöpöytä

text: Tavallisimmin pöytää käytetään veturin ympäri kääntöön, jotta keula saadaan ajosuuntaan. Pyörityskoneistot ovat pääosin sähkömekaanisia, joissakin paikoissa, mm. Hyvinkäällä ja Porvoossa, käsin pyöritettäviä vaihteiston avulla.


title: Kääntöpöytä

text: Joissain kääntöpöytien montuissa oli höyryllä toimiva lumensulatus.


title: Vevay

text: Vevay on kaupunki Indianassa, Yhdysvalloissa. Se kuuluu Switzerlandin piirikuntaan ja on sen pääkaupunki.


title: Vevay

text: Vevayn asukasluku oli vuoden väestönlaskennassa 1 735. United States Census Bureaun mukaan pinta-ala on 4,0 km², josta 3,25 % on vettä. Kaupunki sijaitsee Ohiojoen varrella.


title: Vevay

text: Vevayn väestöstä 98,67 % on valkoisia. Afroamerikkalaisia on 0,23 %. Tunnettuja asukkaita ovat näyttelijä Ken Maynard sekä maailman vanhimpiin ihmisiin kuulunut Bertha Fry (1893–2007).


title: Mikromekaanikko

text: Mikromekaanikko on mekaniikan, elektroniikan ja optiikan ammattilainen, jonka erityisaloja ovat pienet laitteet ja koneet, mittarit, instrumentit ja prototyypit. Mikrometritasolle ulottuva pienuus on kannettavuuden ja pienen tehontarpeen lisäksi eduksi nopeudessa, edullisuudessa ja luotettavuudessa. Mikromekaanikon taidoissa korostuvat kokoluokan vaatima erityisen suuri tarkkuus ja puhtaus sekä käsityössä että työstökoneiden käytössä. Tavallisia työtehtäviä ovat laitteiden suunnittelu, valmistus, tarkastus, säätö, huolto, vianetsintä ja korjaus. Ammatin taustalla ovat korkean teknologian tarkkuusteollisuudessa työskennelleet kellosepät. Kelloseppäkoulu on kouluttanut mikromekaanikkoja vuodesta 1997.


title: M/S Finnarrow

text: M/S Finnarrow () on RoPax IV Arrowin omistama ro-ro/matkustaja-alus. Pt Dok Kodja Bahri on rakentanut aluksen vuonna 1996, Jakartassa, Indonesiassa. Kuollutta painoa "Finnarrowilla" on 6 124 tonnia ja jääluokitus on 1A eli alus pystyy useimmissa jääolosuhteissa yksin. Alus on rekisteröity Ruotsin lipun alle ja sen kotisatama on Malmö. Toukokuusta 2007 lähtien Stena Line on operoinut aluksella Karlskronan ja Gdynian välillä.


title: M/S Finnarrow

text: 28. syyskuuta 1992 alus laskettiin vesille. Rakennusvaiheessa telakalla ilmeni tekninen ongelma ja aluksi alusta suunniteltiin vuokrattavaksi TT-Linen Travemünden ja Trelleborgin väliseen liikenteeseen. Vasta 19. huhtikuuta 1996 rouva Marianne Nilsson kastoi aluksen Jakartassa. Nimi oli "Gotland". Kastamisen jälkeen alus luovutettiin Rederi AB Gotlandin omistukseen, joka rekisteröi aluksen Ruotsin lipun alle. Kotisatamaksi tuli Gotlannissa sijaitseva Visby.


title: M/S Finnarrow

text: Helmikuusta 1997 16. maaliskuuta saakka alus oli vuokrattuna Tor Linen Göteborgin ja Gentin väliseen liikenteeseen. Huhtikuussa ruotsalainen Nordic Trucker Line vuokrasi aluksen Oxelösundin ja Pietarin väliseen liikenteeseensä. Kesäkuussa alus vuokrattiin SeaWind Linelle, reitille Turku–Tukholma.


title: M/S Finnarrow

text: 17. joulukuuta 1997 Finnlines osti aluksen ja rekisteröi sen Suomen lipun alle. Kotisatamaksi tuli Helsinki. 19. joulukuuta alus sai nykyisen "Finnarrow" -nimensä. 31. joulukuuta 1997 ja 26. toukokuuta 1998 välisen ajan Finnarrow liikennöi Helsingin ja Travemünden välillä.